title: Vattenfall

text: Vattenfall omistaa Suomessa 9 vesivoimalaitosta, joista suurin on Pamilon voimalaitos.


title: Vattenfall

text: Yhtiöllä on aiemmin ollut myös kymmenen tuulivoimalaa Pohjois-Pohjanmaan rannikolla, mutta ne myytiin kannattamattomina vuonna 2008. Nykyisin Vattenfallin Suomessa myymän tuulisähkön alkuperämaat ovat Ruotsi ja Tanska. Suomen luonnonsuojeluliitto on myöntänyt yhtiön Täystuuli-sähkötuotteelle Ekoenergia-merkin.


title: Vattenfall

text: Syksyllä 2011 Vattenfall ilmoitti myyvänsä Suomen sähkönjakelu- ja kaukolämpötoimintonsa. LNI Acquisition-yhtiön välivaiheen jälkeen toimintoja jatkaa Elenia-niminen suomalainen yhtiö.


title: Vattenfall

text: Ennen tätä yrityskauppaa Vattenfall Verkko Oy oli Suomen toiseksi suurin sähkönjakeluyhtiö 380 000 sähköasiakkaallaan.


title: Vattenfall

text: Turvavyön kehittämisen kunnia osoitetaan usein virheellisesti Saabille tai Volvolle. Kuolonurheja vaativien auto-onnettomuuksien määrä kasvoi huomattavasti Ruotsissa 1950-luvulla. Vattenfallin sisäisen tutkimuksen paljastettua auto-onnettomuuksien olevan syynä suurimpaan osaan työntekijöiden kärsimistä kuolemista, kaksi yrityksen insinööreistä (Bengt Odelgard ja Per-Olof Weman) aloitti kolmipisteturvavyön suunnittelemisen. Heidän työnsä asetti uudet turvavaatimukset ruotsalaisille autoille. Myöhemmin 1950-luvulla heidän työnsä esitettiin Volvolle.


title: Vattenfall

text: Vattenfall osti hollantilaisen Nuon 8,5 mrd. € (100 mrd. Kr). Nuon on Hollannin suurin energiayhtiö. Sillä on toimintaa myös Belgiassa ja Saksassa. Yrityksellä on 3 miljoonaa asiakasta. Työntekijöitä on 10 000. Liikevaihto vastasi vuonna 2008 68 mrd. kr. Vihreän puolueen ja luonnonsuojeluliiton mielestä Ruotsin hallituksen tulisi estää Vattenfallin yrityskauppa. Heidän mielestään yrityksen tulisi investoida uusiutuvaan energiaan ja kestäviin energialähteisiin. Greenpeace kritisoi yrityksen epäselvää lehdistötiedotetta tulevaisuuden tavoitteista, jotka eivät rajoita Vattenfallin investointeja ydinvoimaan eikä kivihiileen.


title: Red Orchestra: Ostfront 41–45

text: Red Orchestra: Ostfront 41–45 on Tripwire Interactiven kehittämä ja Bold Gamesin julkaisema toiseen maailmansotaan perustuva ensimmäisen persoonan ammuntapeli. Peli julkaistiin maaliskuussa 2006 Microsoft Windowsille.


title: Red Orchestra: Ostfront 41–45

text: "Red Orchestra: Ostfront 41–45" on joukkuepohjainen sotapeli, joka on tarkoitettu ensisijaisesti pelattavaksi Internetissä moninpelinä, mutta peliä on mahdollista pelata myös yksinpelinä botteja vastaan. Pelin julkaisija on Bold Games, mutta digitaalisesti peliä jakelee myös Valve Corporation Steam-palvelun välityksellä.


title: Red Orchestra: Ostfront 41–45

text: "Red Orchestra: Ostfront 41–45" sisältää tällä hetkellä 16 virallista karttaa. Näiden karttojen lisäksi pelin yhteydessä saatava kehitystyökalu on tuottanut monia pelaajien itse tekemiä karttoja.


title: Red Orchestra: Ostfront 41–45

text: "Red Orchestra: Ostfront 41–45" pelin kartat voidaan jakaa kolmeen päätyyppiin. Jalkaväkikartat keskittyvät ainoastaan jalkaväkisodankäyntiin, panssarivaunukartat tankkien välisiin taisteluihin ja kolmas päätyyppi yhdistelee edellä mainittujen ominaisuuksia.


title: Korikobrat

text: Korikobrat on lapualainen miesten Korisliigassa pelaava koripallojoukkue. Se perustettiin vuonna 1989 nimellä Lapuan Koripojat eli LaKoPo, mutta nimi vaihdettiin vuonna 2000 Korikobriksi. Korikobrat nousi liigaan kaudelle 2012-2013.


title: Korikobrat

text: Perustaminen


title: Korikobrat

text: Koripalloa alettiin pelata Lapualla vuonna 1961 Timo Vihlan johdolla. Tuolloin lajia harrastettiin Lapuan keskikoulun liikuntakerhossa. Myöhemmin Lapuan Virkiä otti lajin ohjelmistoonsa. 1960-luvun loppupuolella Virkiä nousi kohti Maakuntasarjan kärkeä ja nousikin Suomisarjaan vuonna 1970. Se vakiintui seuran sarjatasoksi 1970-luvun lopulla. Vuoden 1989 toukokuussa Lapualle perustettiin Mauri Mäenpään vetämä koripallon erikoisseura. Tuolloin nykyinen Korikobrat perustettiin nimellä Lapuan Koripojat eli LaKoPo. Samalle myös rekisteröitymispaperit lähtivät eteenpäin, mutta viivästysten vuoksi virallinen rekisteröitymispäivä on vasta 14. elokuuta 1990. Ensimmäisen kautensa LaKoPo pelasi kuitenkin 1989–1990.


title: Korikobrat

text: Seuraavat vuodet


title: Korikobrat

text: Ennen ensimmäistä sarjakauttaan LaKoPo kävi neuvotteluja Virkiän kanssa. Lopulta Virkiä luovuttikin sarjapaikkansa II-divisioonassa LaKoPolle. Näin LaKoPon historian ensimmäinen kausi tapahtui tuolla sarjatasolla. Neuvottelujen tuloksena Virkiän pelaajat pääsivät LaKoPoon ilman karanteenimaksuja ja Virkiä myös luovutti koripallonsa ja varusteensa uudelle seuralle. LaKoPo vakiinnuttikin paikkansa II-divisioonassa. Edustusjoukkueella ensimmäinen vuosikymmen kului II-divisioonassa ja parhaimmillaan käytiin divarikarsinnoissa kaudella 1995-96.


title: Korikobrat

text: Lyhenne LaKoPo aiheutti usein sekaannusta, kun täytyi selitellä mistä kaupungista sen ensimmäisissä kirjaimissa oli kyse. Niinpä sen rinnalla alettiin käyttää omaperäisempää nimitystä Korikobrat. Esimerkiksi poikien SM-sarjaa pelattiin nimellä Korikobrat. Niinpä vuoden 2000 kevätkokouksessa seuran viralliseksi nimeksi päätettiin vaihtaa Korikobrat Lapua ry. Myöhemmin Korikobrat teki seurojen välistä yhteistyötä Kokkolan Namikan kanssa.


title: Korikobrat

text: Nousu I-divisioonaan


title: Korikobrat

text: Lapualaisen koripallon tähtihetki osui keväälle 2003, kun Korikobrien joukkue taisteli itsensä I-divisioonan nousukarsintoihin. Alkukauden valmentanut Petteri Mantere irtisanoutui helmikuussa. Nousukarsintoihin valmentajaksi houkuteltiin J-P Nieminen ja hänen avukseen tuli Miikka Sopanen, joka toi mukanaan Tampereelta myös muutaman kovan vahvistuksen. Kobrien osalta nousukarsinnat alkoivat voitolla Lauttasaaren ToPoLa:sta ja Orimattilan Jymystä. Niinpä se pääsi karsintojen seuraavaan vaiheeseen, vaikka Hitech voitti Korikobrat. Varsinaisessa nousukarsinnassa Äänekosken Huimaajat kaatui lapualaisten käsittelyssä. Vielä piti kohdata ToPoLa ja nousu Suomen toiseksi korkeimmalle sarjatasolle ensimmäistä kertaa Lapualaisen koripallon historiassa varmistui. Kauden aikana Korikobrien runkopelaajia olivat muiden muassa Alfred Bell ja Toni Raiski ja Mikko Mäenpää. Nouskarsinnoissa Stephen Whitehead vahvisti Kobria.


title: Korikobrat

text: Kaudeksi 2003–2004 Korikobrat kiinnitti Miikka Sopasen päävalmentajakseen. Kovimpina vahvistuksina Korikobrat hankki Pietu Kätkän ja Marco Sandersin. Kobrien historian ensimmäinen ottelu I-divisioonassa pelattiin BC Nokiaa vastaan 5. lokakuuta 2003 ja vieraat voittivat 84–102. Kobrien ensimmäinen voitto tuli Hyvinkään Pontavasta lukemin 104–75. Kaikkiaan ensimmäinen kausi I-divisioonassa sujui Korikobrilta siten, että se sijoittui 14 joukkueen sarjassa sijalle 11. Korikobrat voitti 26 ottelustaan yhdeksän. Korikobrien paras pistemies oli Toni Raiski, joka keräsi myös eniten levypalloja. Raiskin 22 pisteen ottelukohtainen keskiarvo riitti koko sarjassa sijalle kolme ja 12,1 levypalloa ottelua kohden sijalle neljä. Pietu Kätkä sijoittui pistetilastossa neljänneksi ja voitti syöttötilaston lukemalla 4,21. Lisäksi Kobrien Marco Sanders valittiin kauden jälkeen sarjan ykköstähdistöön ja Raiski kakkostähdistöön.


title: Korikobrat

text: Korikobrilla oli kaudella 2005–2006 kaikkiaan 170 lisensoitua pelaajaa ja seuraavalla kaudella lukema oli 199.


title: Korikobrat

text: Korikobrien junioritoiminta on hyvää. Jo Lapuan Koripoikien aikana juniorijoukkuita oli parhaimmillaan 13. Kuitenkin noihin aikoihin tyttöjoukkueita oli ainoastaan satunnaisesti. LaKoPo teki junioripuolella myös seurayhteistyötä ja yhteisjoukkue Vaasan kanssa nousi A-nuorten SM-sarjaan kaudella 1998-1999. Kaudella 2006–2007 seuralla oli kaikkiaan 103 lisensoitua junioripelaajaa. Kaudella 2008–2009 Korikobrien A-pojat pelasivat SM-sarjassa.


title: Khalifa ibn Zayid ibn Sultan Al Nahyan

text: Khalifa ibn Zayid ibn Sultan Al Nahyan (arabiaksi خليفة بن زايد بن سلطان آل نهيان, s. 25. tammikuuta 1948) on nykyinen Arabiemiirikuntien presidentti, mutta hänen arvonimensä on tittelistään huolimatta šeikki. Hän astui valtaan 3. marraskuuta 2004. Hänen edeltäjänsä oli hänen isänsä Zayid ibn Sultan Al Nahyan, joka kuoli päivää ennen poikansa valtaan nousua. Khalifa on vanhin isänsä 19 pojasta.


title: Khalifa ibn Zayid ibn Sultan Al Nahyan

text:
Šeikillä on vaikutusvaltaa päättää lakeja. Ennen presidenttiyttään Khalifa ibn Zayid ibn Sultan Al Nahyan on toiminut monissa viroissa isänsä hallinnossa, myös maan pääministerinä.
Hän ei ole naimisissa. Kruununprinssiksi ja vallanperijäksi on nimetty hänen nuorempi veljensä Mohammed.


title: Super Size Me

text: Super Size Me on vuonna 2004 tehty dokumenttielokuva, joka on kuvattu kokonaisuudessaan helmikuussa 2003. Dokumentti kertoo elokuvaohjaaja Morgan Spurlockista, joka aikoo elää 30 päivää syöden vain McDonald'sin ruokaa.


title: Super Size Me

text: Aluksi kolme asiantuntijaa mittaa, punnitsee ja tutkii hänet tarkasti. Myöhemmin he osoittavat hänen ruokailutottumustensa fyysiset ja psyykkiset seuraukset odotettua järkyttävämmiksi. Testin aikana Spurlock matkustaa ympäri Yhdysvaltoja haastatellen tavallisia ihmisiä ja laitosten edustajia heidän ruokailutottumuksistaan. Elokuvan väitetään saaneen McDonald'sin luopumaan Super Size -kampanjastaan, vaikka McDonald's ei myönnäkään elokuvan olleen syynä tähän. Morgan haastattelee ihmisiä ympäri Yhdysvaltoja syömisen lomassa.


title: Super Size Me

text: Elokuvan Suomen ensi-ilta oli 10. syyskuuta 2004, ja sen levittäjänä toimi Sandrew Metronome.


title: Sivettieläimet

text: Sivettieläimet ("Viverridae") on petoeläinten heimo, johon kuuluvat muun muassa sivettikissat, genetit ja linsangit. Kaikki lajit ovat pieniä tai keskikokoisia petoeläimiä, jotka elävät Etelä-Euroopassa, Afrikassa, Madagaskarilla ja Aasiassa. Useimmilla on pitkä ja notkea ruumis, pitkä kallo, lyhyet jalat ja pitkä häntä. Jokaisessa jalassa on yleensä viisi kynttä, jotka ovat osaksi sisäänvedettäviä. Monet lajit erittävät perärauhasistaan voimakastuoksuista eritettä, sivettiöljyä eli sivettiä, jonka aktiivista ainesosaa "civettonea" käytetään hajuvesiteollisuudessa.


title: Sivettieläimet

text: Sivettieläimet ovat sopeutuneet monenlaisiin elinympäristöihin, kuten avoimeen savanniin ja tiheään metsään, kun taas jotkut lajit ovat puoliksi vesieläimiä. Urokset ja naaraat ovat yleensä samannäköisiä, joskin urokset ovat hieman suurempia ja painavampia.


title: Sivettieläimet

text: Sivettieläinlajeja ovat muun muassa:


title: Kirjoahvenet

text: Kirjoahvenet ("Cichlidae") on makeissa vesissä elävä kalaheimo, josta tunnetaan eri arvioiden mukaan 1 300–2 000 lajia. Ne jaetaan 112–226 sukuun.


title: Kirjoahvenet

text: Kirjoahventen koko vaihtelee pari senttiä pitkistä lähes metrisiin. Vartalonmuodoissa on eroja, mutta yleisin vartalonmuoto on pystysuuntaan melko litteä (esimerkkilajina lehtikala).


title: Kirjoahvenet

text: Kirjoahventen luonnolliseen levinneisyysalueeseen kuuluu Afrikka (ainakin 900 lajia), Etelä-Amerikka (291 lajia), Keski-Amerikka ja Länsi-Intia, Lähi-itä sekä Etelä-Intia ja Sri Lanka. Pohjois-Amerkassa elää yksi alkuperäinen laji, teksasinkirjoahven. Eurooppa ja Australia ovat saaneet kirjoahvenkantansa villiintyneistä, muualta tuoduista lajeista.


title: Kirjoahvenet

text: Kaikki kirjoahvenet huolehtivat jälkikasvustaan jollakin tavalla. Ne hoitavat ja vartioivat mätiä, ja usein myös pieniä poikasia.


title: Kirjoahvenet

text: Kirjoahvenet voidaan jakaa alustakutijoihin ja suuhautojiin. Ensin mainitut laskevat mädin puhdistetulle, kiinteälle alustalle kuten kivelle tai kasvin lehdelle, vartioivat sitä ja usein löyhyttelevät hapekasta vettä kehittyville mätimunille. Suuhautojat pitävät mätiä ja tai vastakuoriutuneita poikasia suojassa suussaan. Suuhautojat voidaan edelleen jaotella useampiin luokkiin sen mukaan, missä vaiheessa mätimunat poimitaan suuhun ja mikä on kummankin vanhemman rooli tässä. Tutkijat ovat päätelleet, että suuhautominen on kehittynyt itsenäisenä käyttäytymismuotona monessa evoluution haarassa.


title: Kirjoahvenet

text: Kirjoahvenissa on kaikkien eri ruokavalioiden edustajia: puhtaita kasvinsyöjiä, raadonsyöjiä ja ahnaita petoja.


title: Meningomyeloseele

text: Meningomyeloseele (, lyh. MMC) kuuluu ihmisen yleisimpiin vakaviin synnynnäisiin epämuodostumiin. Nimitys tulee latinan sanoista "meninx", joka tarkoittaa aivokalvoja, "myelon", joka viittaa selkäytimeen, ja "cele" eli tyrä tai kohju. Epämuodostumasta käytetään myös nimityksiä selkäydintyrä, selkäydinkohju, selkärankahalkio ja spina bifida cystica.


title: Meningomyeloseele

text: Meningomyeloseele on vakavin spina bifida -tyyppisiin hermostoputken sulkeutumishäiriövammoihin kuuluvista vammoista. Vamma syntyy sikiölle yksilönkehityksen varhaisessa vaiheessa, ja siihen liittyy aina osittainen selkäytimen vaurioituminen. Vamma ilmenee ulkoisesti vastasyntyneellä lapsella selässä aivokalvojen kokonaan tai osittain peittämänä kohjuna. Vamman oireita pystytään jossain määrin lievittämään heti syntymän jälkeen tehdyllä kohjun kirurgisella leikkauksella. Yleisimmät vammasta aiheutuvat ongelmat ovat jonkinasteinen jalkojen halvaustila, tunnottomuus, suoliston ja virtsarakon toimintahäiriöt ja kognitiiviset toimintahäiriöt.


title: Meningomyeloseele

text: Vamman aiheuttavia tekijöitä on monia, ja nykyisten tutkimusten valossa sen aiheuttaa perinnöllisen alttiuden ja ympäristötekijöiden yhteisvaikutus. Hoitomuotojen kehittymisen ansiosta MMC-vammautuneina syntyneiden lasten eloonjäämistodennäköisyys on noussut merkittävästi 1950-luvun jälkeen, jolloin spina bifida -vammautuneiden vastasyntyneiden kuolleisuus oli jopa 90 prosenttia. Meningomyeloseele on yksi yleisimmistä vastasyntyneiden kehityshäiriöistä. Vamma on yleisin köyhissä ympäristöissä. Vamman yleisyys on kuitenkin vähentynyt elintason parannuttua.


title: Meningomyeloseele

text: Termejä "meningomyeloseele" ja "spina bifida" käytetään usein tarkoittamaan samaa asiaa, vaikka meningomyeloseelen lisäksi spina bifida -tyypin vammoja ovat myös "spina bifida occulta" ja "meningoseele". Vaikka spina bifida occulta on hyvin yleinen, se on kuitenkin yleensä oireeton. Noin 75 prosentissa tapauksista lapsella havaittu oireellinen spina bifida luokitellaan meningomyeloseeleksi.


title: Meningomyeloseele

text: MMC-vamma syntyy sikiölle hyvin varhaisessa vaiheessa, 3–4 viikkoa hedelmöityksestä eli raskausviikkojen 5–6 aikana. Neurulaatiovaiheessa alkion hermostoputki sulkeutuu, ja osasta siitä muodostuu myöhemmin lapsen aivot, osasta selkäydin. Meningomyeloseelessä sikiön selkärangan yksi tai useampi nikama ei kuitenkaan kehity normaalisti, koska sulkeutuminen ei tapahdu neurulaation aikana täydellisesti. Kehittymätön kohta muodostuu yleensä selkärangan alaosaan.


title: Meningomyeloseele

text: Sikiön kasvun aikana aivo-selkäydinnestettä ja selkäydin hermoineen pursuaa auki jääneestä kohdasta osittain ulos ja pursuamiskohtaan muodostuu pieni pussukka. Pussukka joudutaan lapsen syntymän jälkeen poistamaan kirurgisella selänsulkuleikkauksella, sillä leikkausta vaille jääneistä MMC-potilaista useimmat kuolevat ensimmäisen elinvuotensa aikana. Selkään syntynyt aukko suljetaan infektioriskin vuoksi mahdollisimman pian, yleensä ensimmäisen elinvuorokauden aikana. Selkäydinkohjua suojaavat yleensä vain selkäydintä normaalisti ympäröivät aivokalvot ("meninges"), jotka kohjun kohdassa pullistuvat selästä ulos. Joskus kohjua saattaa osittain suojata ohut ihokerros, jolloin puhutaan "lipomeningomyeloseelestä". Joskus taas kohju saattaa puhjeta jo kohdussa, jolloin sikiön selkäydin jää avoimeksi. Avoimesta selkäydinhalkiosta käytetään toisinaan nimeä "meningomyeloskiisi".


title: Meningomyeloseele

text: Muista spina bifida -tyypin vammoista meningomyeloseele erottuu siinä, että osa selkäytimestä ja hermoista on pullistunut selkään muodostuneeseen kohjuun ja siten osittain vaurioitunut. "Spina bifida occultan" ja "meningoseelen" tapauksissa taas selkäydin ja hermot eivät yleensä vaurioidu, koska kohjua ei muodostu tai se sisältää vain aivo-selkäydinnestettä.


title: Meningomyeloseele

text: Selkäydinkohjun eli MMC:n synnyn tarkkaa mekanismia ei tunneta, mutta on ehdotettu kahdenlaisia mekanismeja. Saksalaisen patologin Friedrich Daniel von Recklinghausenin jo vuonna 1886 esittämän teorian mukaan selkäydinkanavan kehityshäiriö johtuu hermostoputken sulkeutumisen häiriöstä (). Nykyisen tietämyksen mukaan sulkeutumisen epäonnistumisen perimmäisenä syynä olisivat soluviestinnän häiriöt hermokudoksen ja sitä ympäröivien alkion solukerrosten eli ektodermin- ja mesodermin välillä. Näistä solukerroksista syntyvät sikiön keskushermoston aihe eli hermostoputki ja vastaavasti selkäranka. Solukerrosten viestinnän häiriöt aiheuttavat hermostoputken ja luuston kehityshäiriöitä.


title: Meningomyeloseele

text: Muitakin teorioita on esitetty. Giovanni Battista Morgagnin vuonna 1769 esittämän teorian mukaan vamma syntyisi pikemminkin jo sulkeutuneen hermostoputken rikkoutuessa laajentumisen seurauksena (). Sulkeutumisteoria on kuitenkin laajemmin hyväksytty, sillä se kattaa pitkälti ihmisten selkäydinkohjujen syyt. Morgagnin teoria voi kuitenkin selittää osaltaan eläinkokeissa havaittujen hermostoputken sulkeutumishäiriöiden syyt, esimerkiksi A-vitamiinilla aiheutetun häiriön.


title: Meningomyeloseele

text: Mitä alempana selkäydinkohju on selkärangassa, sitä vähemmän haittaa siitä yleensä on. Selkäranka voidaan jakaa viiteen alueeseen: kaularanka ("kervikaalinen"), rintaranka ("torakaalinen"), lanneranka ("lumbaalinen"), ristiranka ("sakraalinen") ja häntänikamat. Lanne- tai ristirangan alueella sijaitseva MMC on yleisin. Näillä alueilla sijaitsevan MMC:n aiheuttamat oireet rajoittuvat lantioon ja alaraajoihin siten, että niiden liikkuminen ei ole täysin estynyt, vaikka lannerangan vammoissa alaraajojen liike on yleensä erittäin rajoittunutta. Rintarangan vammoissa sen sijaan jalat ovat yleensä täysin halvaantuneet. Oireet riippuvat selkäytimen vaurion laadusta, eikä oireiden vakavuutta voida ennustaa pelkästään kohjun sijainnin tai sen koon perusteella.


title: Meningomyeloseele

text: MMC-henkilölle saattaa kehittyä selkäytimen liekaantuminen eli selkäytimen vapaan liikkumisen estyminen, jos selänsulkuleikkausta ei tehdä. Selkäytimen liekaantuminen voi kuitenkin johtua myös selän sulkuleikkauksen aiheuttamista arvista. Liekaantumisessa johonkin kohtaan jumiin jäänyt selkäydin ja siitä lähtevät hermot eivät pääse liikkumaan MMC-potilaan selkäydinkanavassa vapaasti selkärangan asennon muuttuessa. Jos selänsulkuleikkaus tehdään jo sikiövaiheessa, sen myönteiset vaikutukset ovat voimakkaampia eikä liekaantumista välttämättä tapahdu. Liekaantumisen aiheuttavat ongelmat tulevat esille erityisesti murrosiässä, jolloin kasvu on nopeaa. Hermojen venyminen voi aiheuttaa esimerkiksi virtsarakon toimintakyvyn heikkenemistä.


title: Meningomyeloseele

text: MMC-vammaan liittyy usein, noin 90 prosentissa tapauksista, hydrokefalia eli aivojen nestekierron häiriö. Hydrokefalia aiheutuu siinä tapauksessa aivojen takaosan ja kallon takakuopan alueen rakennepoikkeamasta Arnold–Chiari-epämuodostumasta eli Chiari II -epämuodostumasta. Näitä epämuodostumia ei kuitenkaan synny lipomeningomyeloseelen yhteydessä, jossa kohjua suojaa ohut ihokerros.


title: Meningomyeloseele

text: Chiari II -poikkeamassa kallon takakuopan alue on normaalia ahtaampi, ja muun muassa pikkuaivot sijaitsevat tavallista alempana tai osia niistä on työntynyt niska-aukosta selkäydinkanavaan. Ahtauma tällä alueella estää helposti aivojen normaalin nestekierron. Chiari II voi aiheuttaa lukuisia muitakin oireita, mutta valtaosalle ainoaksi merkittäväksi oireeksi jäävät hydrokefalian oireet, kuten päänsärky, pahoinvointi, oksentelu, alentunut tajunnantaso ja joskus jopa näköhäiriö. MMC-sairauteen liittyvää hydrokefaliaa hoidetaan asentamalla ihon alle venttiilillä varustettu silikoniletku eli suntti johtamaan ylimääräinen neste aivokammioista vatsaonteloon. Ajoissa hoidettuna hydrokefaliasta ei todennäköisesti aiheudu suuria haittoja. Noin 10–30 prosentilla MMC-potilaista on kuitenkin jonkinlaisia sairauskohtauksia, joiden arvellaan johtuvan aivojen epämuodostumasta, ongelmista suntin toiminnassa tai infektiosta. Suntin toimintahäiriöiden ohella chiari-epämuodostumat ovat nykyään MMC-potilaiden yleisin kuolinsyy.


title: Meningomyeloseele

text: Vammasta aiheutuu usein jonkinasteinen jalkojen halvaustila ja tunnottomuutta lantion ja alaraajojen alueella. Lisäksi vammoina voivat olla erilaiset virheasennot, muun muassa skolioosi eli selkärangan käyristyminen, joka on yleistä erityisesti rintarangan vammoissa. Hermoyhteyksien toiminta ruumiin eri osiin vaihtelee vamman laadusta riippuen. MMC:tä sairastava henkilö ei esimerkiksi välttämättä pysty erottamaan kuumaa ja kylmää, mikä lisää paljon palovammojen ja paleltumien vaaraa. Alaraajojen toimintakykyyn ja tunnottomuuden esiintymiseen vaikuttaa merkittävästi MMC:n esiintymispaikka selässä. MMC on yksi yleisimmistä seksuaalisen halun katoamiseen johtavista sairauksista; miehillä sairaus voi aiheuttaa jopa täydellistä tunnottomuutta sukupuolielimissä.


title: Meningomyeloseele

text: MMC-henkilöt jäävät yleensä normaalia lyhyemmiksi. Vaikeimmin vammautuneiden MMC-henkilöiden on vaikea käyttää jalkoja, ja jalat jäävät lyhyiksi. Pelkkä jalkojen pituuskasvu ei kuitenkaan selitä eroa MMC-henkilöiden ja koko väestön keskipituudessa. Muita syitä MMC-henkilöiden lyhyydelle ovat selän asentovirheet, suntista johtuva kasvuhormonin vajaaeritys ja hormonitoiminnan säätelyongelmista johtuva varhainen murrosikä, joka pysäyttää pituuskasvun. Suntin aiheuttamaa kasvuhormonin vajaaeritystä ei vielä täysin osata selittää, mutta yhdessä tutkimuksessa sen on arveltu johtuvan liian alhaisesta kraniaalisesta paineesta ("intracranial pressure") tai painemuutosten puutteesta hermostoputken ja aivojen alueella. Henkilöillä, joilla MMC on ristirangassa (ristirangan vamma), yleensä ainoastaan jalkaterät jäävät normaalia pienemmiksi.


title: Meningomyeloseele

text: MMC-henkilöillä voi olla eriasteisia suoliston, virtsarakon ja sukuelinten toimintaongelmia., sillä useimmissa tapauksessa muun muassa virtsarakon ja peräaukon sulkijalihasten hermotus on vaurioitunut jossain määrin. Joissain tapauksissa nämä puutteet voivat myös aiheuttaa virtsan takaisinvirtausta ja sitä kautta munuaisvaurioita. Joillakin vammautuneilla voi olla ongelmia myös syömisen ja nielemisen kanssa sekä puhumisessa, ja ääritapauksissa kurkunpää ja äänihuulet voivat olla täysin halvaantuneet. MMC-vammaisilla on usein MMC:n lisäksi myös muita synnynnäisiä kehityshäiriöitä, kuten kasvojen halkioita, sydämen tai sisäelimien epämuodostuma tai esimerkiksi toisen munuaisen puuttuminen. Käsien motoriikka on kuitenkin tautia sairastavilla usein hyvä. Eri tutkimuksissa on 18–89 prosentilla MMC:tä sairastavista todettu myös lateksiallergiaa.


title: Meningomyeloseele

text: Meningomyeloseele voidaan todeta raskauden eri vaiheissa eri menetelmillä. Koska sikiön avoin selkäydinkohju aiheuttaa äidin veren alfafetoproteiinin määrän huomattavaa lisääntymistä, MMC voidaan havaita jo suhteellisen varhaisessa raskauden vaiheessa. Meningomyeloseelen aiheuttama proteiinin lisääntyminen voidaan havaita tarkimmin raskausviikoilla 16–18 yksinkertaisella verikokeella. Kohonnut alfafetoproteiinitaso ei kuitenkaan aina ole seurausta spina bifidasta, ja positiiviset tulokset on varmennettava myöhemmin esimerkiksi ultraäänikuvauksella. Alfafetoproteiinin määrä saattaa olla lisääntynyt myös esimerkiksi äidin odottaessa kaksosia. Jos kohjua peittää iho, ei alfafetoproteiinin määrä veressä lisäänny, joten kaikkia tapauksia ei verikokeella löydetä.


title: Meningomyeloseele

text: MMC:tä ei ole helppo havaita ultraäänellä raskauden ensimmäisellä kolmanneksella. Kehittyneiden ultraäänilaitteistojen avulla MMC diagnosoidaan yleensä toisen kolmanneksen aikana pääasiassa kallon ominaispiirteistä (ohimoiden sisään painuminen, "lemon sign", ja pikkuaivojen puristuminen kohti takakuoppaa, "banana sign") ja yhä useammin myös raskauden ensimmäisen kolmanneksen aikana. Ultraäänessä havaitut kallon ominaispiirteet saattavat olla merkki MMC:stä, mutta myös muusta hermostoputken sulkeutumishäiriöstä tai jopa kokonaan toisesta epämuodostumatyypistä. Myöhemmässä vaiheessa raskautta MMC löydetään tavallisesti ultraäänitutkimuksessa laajentuneiden aivokammioiden perusteella.


title: Meningomyeloseele

text: Jos ultraäänitutkimuksessa ei havaita mitään epänormaalia, saatetaan vielä suorittaa lapsivesipisto. Lapsiveden tutkimisen vaarana on kuitenkin keskenmeno, sillä noin yksi kahdestasadasta tutkitusta raskaudesta päättyy keskenmenoon.


title: Meningomyeloseele

text: Vaikka osa tapauksista todetaan vasta syntymän jälkeen, loppuraskauden aikaisina oireina voidaan kuitenkin pitää vähäistä tai outoa potkimista. MMC-sikiöt pysyvät tavallista useammin pitkään perätilassa eli pää ylöspäin. Joskus lapset pysyvät perätilassa syntymään asti ja silloin suositellaan keisarileikkausta. Keisarileikkaus ei ole tarpeen, jos vauva on oikeassa asennossa alakautta tapahtuvaan synnytykseen, sillä nykyisten tutkimusten valossa keisarileikkaus ei ole vähentänyt lasten MMC:stä aiheutuvia oireita. Synnytyksen aikana vauva saattaa ulostaa lapsiveteen, koska hermotuspuutosten takia ei hallitse peräaukon sulkijalihaksen toimintaa.


title: Meningomyeloseele

text:
Vaikkakin kuntoutuksella ja leikkauksilla voidaan huomattavasti vähentää MMC:n aiheuttamia ongelmia ja vaikka hoitokeinot paranevat koko ajan, täysin parantavaa hoitoa ei vielä ole kehitetty. Suomessa esimerkiksi Helsingin ja Uudenmaan sairaanhoitopiirin Uro-gastro-yksikkö auttaa MMC:n ja siitä johtuvien muiden sairauksien hoidossa. Lisäksi internetissä on lukuisia sivuja, joista löytyy tietoa ja tukea.
Ennen 1900-luvun puoliväliä vammautuneiden vastasyntyneiden selviytymisennuste oli erittäin huono, sillä kunnollisia hoitokeinoja oireiden lievittämiseen ei ollut keksitty. Spina bifidasta aiheutuu ongelmia likvorin eli aivo-selkäydinnesteen kiertoon. Sen seurauksena nestettä saattaa synnytyksen tai selän sulkemisen yhteydessä kertyä aivokammioihin aiheuttaen hydrokefalian, joten paineen tasaamiseksi joudutaan käyttämään sunttia. Pian kunnollisen paineläpän keksimisen jälkeen 1950-luvulla sunttia alettiin käyttää laajalti, ja vammautuneiden vastasyntyneiden kuolleisuus väheni sen ansiosta yhdeksästäkymmenestä prosentista kahteenkymmeneen. Suntin käyttöön liittyi kuitenkin pitkään useita lasten myöhemmälle terveydelle vaarallisia ongelmia, sillä sen toimintahäiriöillä on joskus vakavia seurauksia. Suntin käyttö myös lisää infektioiden riskiä. Nykyään noin 90 prosenttia MMC-vammautuneista vastasyntyneistä tarvitsee suntin ennemmin tai myöhemmin, jos heitä ei ole leikattu jo sikiövaiheessa.


title: Meningomyeloseele

text: Koska selkäytimen liekaantuminen eli jumiutuminen aiheuttaa osalle MMC-henkilöistä ongelmia pituuskasvun myötä, selkäydin voidaan vapauttaa leikkauksella. Leikkaus aiheuttaa kuitenkin aina lisää arpia, jotka saattavat myöhemmin aiheuttaa uudelleenliekaantumista. Jos leikkaus tehdään aikuisiällä, uudelleenliekaantumisen vaara on pienempi. Arviolta 25 prosentille vammautuneista on tällainen leikkaus tarpeen helpottamaan liekaantumisen pahentamia chiari-epämuodostuman oireita. Leikkaus on parasta suorittaa ennen kuin oireet ovat pahoja, koska silloin toimenpiteeseen liittyvät lisävaurioriskit ovat pienempiä. Myöhemmin hermot ovat jo voimakkaassa jännitystilassa ja katkeavat helposti. Leikkaus ei kuitenkaan voi palauttaa jo menetettyä toimintakykyä. Herkimmin liekaantumisesta vaurioituu rakon toiminta.


title: Meningomyeloseele

text: Spina bifidan aiheuttamiin ortopedisiin ongelmiin käytetään hoitona jatkuvaa kuntoutusta, jonka laatu vaihtelee henkilön iän ja vamman laadun mukaan. Rinta- ja lannerangan yläosan (L1 ja L2) vammoista kärsivien tulee käyttää liikkumiseen pyörätuolia, mutta lannerangan alaosan (L3–L5) ja sitä alemmista selkärangan vaurioista kärsiville voivat riittää kuntoutuksen jälkeen tueksi pelkät kainalo- tai kyynärsauvat. Fysioterapian avulla voidaan arvioida ja hoitaa lihasten epätasapainoa, ryhtiä, kontraktuuria eli jäykistymiä ja nivelten asentoja.


title: Meningomyeloseele

text: Virtsatie- ja munuaisongelmiin, kuten virtsaputkentulehduksen estoon, käytetään katetria, jonka avulla virtsarakko tyhjennetään säännöllisin välein. Virtsatietulehduksen estoon voidaan myös käyttää jatkuvaa lääkitystä. Virtsankarkailun varalta käytetään edellä mainittujen katetrin ja parasympaattisen hermoston toimintaa estävän lääkityksen lisäksi vaippoja. Samoin erilaisilla leikkauksilla voidaan pyrkiä ennallistamaan virtsaputken ja sulkijalihasten toiminta. Myöskään suolisto ei MMC-henkilöillä yleensä toimi oikein. Useimmissa tapauksissa suolisto-ongelmana on pidätyskyvyn puute, vaikka joillakin potilailla voi olla myös ummetusta. Hoitona käytetään yleensä vaippoja ja runsaskuituista ruokavaliota tai säännöllisin välein tehtävää suolihuuhtelua.


title: Meningomyeloseele

text: Lapsen lähestyessä kouluikää on harkittava, meneekö lapsi erityisopetukseen vai normaaliin opetukseen. Noin 70–80 prosenttia vammautuneista voi osallistua normaaliin opetukseen, sillä suurimmalla osalla MMC ja sen oireet eivät vaikuta älykkyyteen. MMC-lapsilla on havaittu normaalia alempi älykkyys, jos heillä on ollut aivokammioiden tulehdus, vakava chiari-epämuodostuma tai ongelmia suntin toiminnassa. Monilla on normaaliälykkyydestä huolimatta kuitenkin oppimisvaikeuksia, sillä vammautuneiden kielelliset ja matemaattiset kyvyt ovat usein heikentyneet. Nuorella aikuisiällä suoritetun hydrokefalian hoidon on havaittu parantavan siitä kärsivien potilaiden neuropsykologisia kykyjä, kuten verbaalista ja visuaalista muistia.


title: Meningomyeloseele

text: Koska meningomyeloseelen moninaiset oireet rajoittavat MMC-henkilöiden elämää, on sikiövaiheessa tehtävästä selänsulkuleikkauksesta toivottu oireita ehkäisevää parannuskeinoa. Selänsulkuleikkauksia tehdään sikiöille toistaiseksi tutkimustarkoituksessa kolmessa sairaalassa Yhdysvalloissa. Tutkimuksia rahoittaa National Institutes of Health. Leikkauksen jälkiseurannan aika on vielä lyhyt, mutta tuloksina on todettu, että hyötyä saattaa olla chiari-epämuodostuman ja hydrokefaluksen kehittymisen ehkäisemisessä. Myös alaraajojen toiminta on joissain tapauksissa ollut parempi kuin ilman leikkausta olisi ollut odotettavissa. Tuloksista on kuitenkin ristiriitaista tietoa: toisissa tutkimuksissa ainoa hyöty on ollut se, ettei osa lapsista ole tarvinnut sunttia.


title: Meningomyeloseele

text: Ensimmäinen onnistunut sikiövaiheen leikkaus tehtiin vasta vuonna 1998, ja leikatun lapsen synnyttyä hänen neurologisen tilansa todettiin olevan leikkauksen ansiosta parempi kuin sen oletettiin olevan ilman leikkausta. Leikkaukseen liittyy kuitenkin riskejä sekä äidille että lapselle, ja se voi johtaa raskauden ennenaikaiseen päättymiseen.


title: Meningomyeloseele

text: Meningomyeloseelen yleisyys vaihtelee huomattavasti alueesta ja etnisestä ryhmästä riippuen, vaikka sitä ilmenee kaikkialla maailmassa. Keskimääräinen esiintymistiheys on 0,5–1 tapausta tuhatta syntynyttä lasta kohti. Eniten MMC-raskauksia suhteessa väestöön on Britanniassa ja Irlannissa sekä Yhdysvalloissa ja Latinalaisessa Amerikassa. MMC-henkilöiden määrä on kuitenkin vähenemään päin, koska parantunut elintaso ehkäisee MMC:n syntymistä. Melko suuri osa MMC-vammaisista sikiöitä myös abortoidaan. MMC:n esiintyvyys on hieman korkeampi naisilla kuin miehillä (1,2:1). MMC:n esiintyvyys on yleisintä valkoisten ja latinalaisamerikkalaisten keskuudessa ja vähäisintä aasialaisilla ja tummaihoisilla.


title: Meningomyeloseele

text: Hermostoputken kehityshäiriö on Yhdysvalloissa toiseksi yleisin kehityshäiriö vastasyntyneillä heti synnynnäisten sydänvikojen jälkeen. Meningomyeloseele on hermostoputken kehityshäiriöistä yleisin. Meningomyeloseelen ja muiden spina bifida -tyypin hermostoputken sulkeutumishäiriöiden lisäksi on olemassa muitakin hermostoputken kehityshäiriöitä, kuten aivotyrä, takaraivohalkio ja väistämättä kuolemaan johtava aivottomuus eli anenkefalia. Yhdysvalloissa on arvioitu 10 000 raskaudesta spina bifida ja anenkefalia-tapauksia olevan yhteensä noin 7,5 (vuoden 2005 tieto).


title: Meningomyeloseele

text: Suomessa syntyy vuosittain noin 15–25 lasta, joilla on meningomyeloseele. Vammaa esiintyy Suomessa eurooppalaisten väestöjen keskitasoa vähemmän. Muun muassa suulakihalkio, huulisuulakihalkio, raajapuuttuma ja Downin syndrooma ovat Suomessa MMC:tä paljon yleisempiä synnynnäisiä epämuodostumia. Stakesin mukaan vuosina 1993–2005 hermostoputken sulkeutumishäiriöiden kokonaisesiintyvyys Suomessa oli keskimäärin noin 7,5 tapausta 10 000 raskautta kohden ja spina bifidan noin 4,6 (luku sisältää myös abortoidut sikiöt). Noin 35 prosenttia spina bifida -raskauksista keskeytettiin.


title: Meningomyeloseele

text: Tarkkaa syytä nikamakaaren sulkeutumishäiriöön ja MMC:n syntymiseen ei tiedetä, mutta tutkimuksissa on todettu, että alkion foolihappovaje on yksi merkittävimmistä MMC:hen johtavista syistä. Foolihappo on välttämätöntä hermoston kehitykselle. Foolihappovaje voi johtua esimerkiksi äidin lääkityksestä. Alkuraskauden aikana nautittu 400 mikrogramman päiväannos foolihappoa vähentää MMC:n riskiä raskaudessa noin 70–80 prosenttia. Vuonna 1992 Yhdysvaltain terveydenhuoltoviranomainen U.S. Public Health Service suositteli, että hedelmällisessä iässä olevien naisten foolihapon saantia ruoasta pitäisi lisätä. Tutkimuksissa on arvioitu, että vuoden 1991 jälkeen jopa puolet hermostoputken sulkeutumishäiriötapauksista on johtunut ravitsemuksellisista puutostiloista. Yhdysvalloissa ryhdyttiin vuonna 1996 lisäämään foolihappoa muroihin, ja vuonna 2007 meningomyeloseeletapauksissa havaittiin 26 prosentin vähennys vuoteen 1996 verrattuna.


title: Meningomyeloseele

text: Suurten A-vitamiiniannosten ja varfariinin on todettu lisäävän MMC:n syntyriskiä niin eläinkokeissa kuin ihmisilläkin. Siksi ennen raskautta ja alkuraskauden aikana kannattaa välttää sekä A-vitamiinilisiä että maksan kaltaisia runsaasti A-vitamiinia sisältäviä ruoka-aineita. A-vitamiini on kuitenkin tärkeää näkökyvylle ja luuston kasvulle, ja itse asiassa eräässä tutkimuksessa vastasyntyneillä MMC-henkilöillä havaittiin A-vitamiinitason olevan merkittävästi alhaisempi kuin terveellä vertailuryhmällä. Tutkimuksissa onkin todettu, että myös A-vitamiinin puute voi aiheuttaa spina bifidan.


title: Meningomyeloseele

text: MMC:tä voivat aiheuttaa myös useat myrkyt ja jotkut lääkkeet. Esimerkiksi runsaan alkoholin käytön, aspiriinin ja joidenkin epilepsialääkkeiden on todettu lisäävän hermostoputken sulkeutumishäiriön riskiä. Jos tiettyjä epilepsialääkkeitä käytetään raskauden ensimmäisellä kolmanneksella, MMC:n riski nousee 1–2 prosenttia. Useiden tutkimusten mukaan raskauden ensimmäisen kolmanneksen aikainen kuume, saunominen tai muu ruumiinlämpötilan nousu lisää hermostoputken sulkeutumishäiriön todennäköisyyttä. Hermostoputken sulkeutumishäiriön voi mahdollisesti aiheuttaa myös ionisoiva säteily, jonka tiedetään aiheuttavan monenlaisia virheitä alkionkehitykseen.


title: Meningomyeloseele

text: Äidin diabetes ja raskautta edeltävä ylipaino lisäävät hermostoputken kehityshäiriöiden riskiä varsinkin, jos diabeteksen hoito ei ole hyvässä tasapainossa tai äidin raskautta edeltävä painoindeksi on yli 29 kg/m. Syytä ei varmuudella tunneta. Riski on normaaliväestöön verrattuna noin 2–10-kertainen.


title: Meningomyeloseele

text: Joissakin satunnaisissa tapauksissa tietyn tyyppisen MMC:n tiedetään periytyneen suvussa, mutta suuri osa näistä MMC-tapauksista on estettävissä foolihapon puutostilaa välttämällä. Meningomyeloseelen arvellaankin olevan epäjatkuva polygeeninen ominaisuus, jonka syntyyn vaikuttavat geenien lisäksi myös ulkoiset tekijät. MMC:n uudelleen ilmaantuvuus samassa perheessä on pieni, mutta keskimääräistä suurempi. Jos perheessä on yksi spina bifida -lapsi, on myös perheen seuraavalla lapsella spina bifida noin viiden prosentin todennäköisyydellä. Jos spina bifida -lapsia on perheessä jo kaksi, nousee todennäköisyys 50 prosenttiin.


title: Meningomyeloseele

text: Kaikissa erityyppisissä hermostoputken sulkeutumishäiriöissä on 2–16 prosentissa tapauksista taustalla osoitettu olevan joko kromosominen tai pelkkä yhden geenin mutaatio. Jos sikiöllä on sulkeutumishäiriön lisäksi muita poikkeavuuksia, karyotyypin poikkeavuuksien osuus nousee 24 prosenttiin. Yli puolella spontaanisti abortoituneista eli keskenmenoon päätyneistä spina bifida -sikiöistä havaitaan myös jokin kromosomi- tai kromosomistopoikkeama. Yleisimmät poikkeamat ovat trisomia ja -ploidia, tetraploidia, rengaskromosomit tai eriasteiset deleetiot. Yleisin aneuploidia eli kromosomi- tai kromosomistomutaatio on 18-trisomia eli Edwardsin oireyhtymä. MMC:hen liittyvät oireyhtymät periytyvät sekä autosomaalisesti että X-kromosomaalisesti ja sekä dominantisti että resessiivisesti. Vaikka periytymistavan perusteella perinnöllisyysneuvontaa ei siis voikaan antaa, voidaan sikiön karyotyypin poikkeamat kuitenkin havaita jo varhaisessa vaiheessa, ja siksi taudin diagnosointi kannattaa aina varmentaa tällä menetelmällä.


title: Meningomyeloseele

text: Nykyään tutkimuksen kohteena ovat useiden homokysteiinin uudelleenmetylaatioon liittyvien entsyymien maternaaliset eli äidiltä perityt mutaatiot. Yksi tutkituimmista geeneistä on 5,10-metyleenitetrahydrofolaattireduktaasi (MTHFR). Se toimii foolihapon synteesissä muokaten ravinnosta saatavia foolihapon suoloja folaatteja. Kahden sen mutaation on todettu nostavan huomattavasti spina bifidan ja anenkefalian riskiä. Toinen spina bifidan todennäköisyyden lisääntymiseen liitetty entsyymi on metioniinisyntetaasi (MTRR), jonka homotsygoottinen mutaatio lisää riskiä.


title: Meningomyeloseele

text: Etnisten ryhmien väliset erot MMC-tapauksien määrässä ovat melko pieniä. Spina bifidan on kuitenkin todettu olevan Yhdysvalloissa syntyneillä lapsilla yleisempää hispaanista alkuperää olevilla kuin eurooppalaista alkuperää olevilla ja afroamerikkalaisilla.


title: Meningomyeloseele

text: Meningomyeloseelen esiintyminen on vaihdellut eri aikoina. Esimerkiksi Yhdysvalloissa vuosi 1948 oli spina bifida -lasten syntyvyyden huippuvuosi. Syytä vaihteluun ei tiedetä. 1900-luvun puolivälin jälkeen sairaudesta kärsivien lasten mahdollisuus selvitä on parantunut merkittävästi. Käänteen parempaan spina bifidan hoidossa aiheutti 1950-luvulla syntynyt spina bifida -lapsi, jonka insinööri-isä John Holter kehitti ensimmäisen kunnollisen differentiaalisen paineläpän, jota voitiin menestyksellisesti käyttää spina bifidasta aiheutuvan hydrokefalian eli vesipään hoitoon. Tätä ennen spina bifida -lasten yleisimpiä kuolinsyitä olivat juuri hoitamattoman hydrokefalian aiheuttamat komplikaatiot.


title: Meningomyeloseele

text: Ennen 1960-lukua spina bifida -lasten kuolleisuus oli 90–100 prosenttia. Suurin osa lapsista kuoli ensimmäisen elinvuotensa aikana. Hoitamattomana kahden kuukauden ikäisen selviytymisen todennäköisyys seitsemänvuotiaaksi on nykyisin 28 prosenttia. Differentiaalisen paineläpän sisältävien sunttien käytön aloittaminen MMC:stä aiheutuvan vesipään hoitamiseen nosti eloonjäämisprosentin kahdeksaankymmeneen. Myöhemmin sunttien käytöllä havaittiin ikäviä sivuvaikutuksia, kuten infektioriskin lisääntyminen, ja myös suntin toimintahäiriöt saattoivat aiheuttaa ongelmia myöhemmin lasten elämässä.


title: Meningomyeloseele

text: Jonkinlaisena ratkaisuna ongelmiin kehitettiin 1970-luvulla englantilaisen neurologin John Lorberin johdolla joukko kriteereitä, joiden avulla syntyneistä spina bifida -lapsista valikoitiin hoitoon vain lapset, joilla spina bifidan oletettiin vaikuttavan vähiten lasten elämänlaatuun. Valintamenetelmä levisi nopeasti myös muualle maailmaan, ja spina bifida -lasten kuolleisuus nousi jopa 70 prosenttiin, sillä suurin osa lapsista jäi vaille asianmukaista hoitoa. Saman vuosikymmenen lopulla sadan spina bifida -lapsen tutkimus osoitti, että valintakriteerien ulkopuolelle jääneiden lasten tehohoidolla päästiin myös hyviin tuloksiin, ja valintakriteereistä luovuttiin.


title: Meningomyeloseele

text:
Samalla vuosikymmenellä kehitettiin myös uusia hoitoja. Suntin kehittämisen jälkeen MMC-lasten merkittävimmäksi kuolinsyyksi nousivat erilaiset virtsatieinfektiot. Vuonna 1972 Jack Lapides tutkimusryhmineen kuitenkin kehitti uudenlaisen virtsarakon katetrointimenetelmän, joka vähensi kuolleisuutta huomattavasti. Vuonna 1974 englantilainen tutkija, professori Nicholas Wald keksi puolestaan äidin verinäytteen auttavan hermostoputken sulkeutumishäiriöiden löytämisessä jo raskauden aikana. Toisen aiheeseen liittyvä löytönsä hän teki vuonna 1991 osoittaessaan foolihapon puutostilan olevan syynä moniin spina bifida -tapauksiin. Wald sai vuonna 2008 erityisen kunnianosoituksen synnynnäisiä epämuodostumia koskevista töistään, kun kuningatar Elisabet II aateloi hänet syntymäpäivän kunniaksi ritariksi.
Monet lääketieteelliset ja kirurgiset parannukset ovat ajan myötä auttaneet meningomyeloseelepotilaita selviytymään. Erityisesti antibiootit ovat olleet MMC-potilaille tärkeä apu monien infektioiden takia.


title: Meningomyeloseele

text: MMC ei ole este urheilemiselle eikä se välttämättä estä vammaisina syntyneiden lapsien menestymistä myöhemmässä elämässä. Tunnettuja spina bifida -henkilöitä ovat muun muassa yhdysvaltalainen akrobaatti Aaron Fotheringham, joka on tiettävästi maailman ensimmäinen pyörätuolilla takaperinvoltin tehnyt ihminen, ja englantilainen kapellimestari Jeffrey Tate. Tate on toiminut vuodesta 1989 brittiläisen spina bifida -järjestön ASBAH:n puheenjohtajana.


title: Meningomyeloseele

text: Vuonna 2001 valmistuneessa komediaelokuvassa "Hal ja iso rakkaus" spina bifidaa sairastavaa miestä näytteli spina bifidaa itsekin sairastava näyttelijä Rene Kirby.


title: The Cramps

text: The Cramps oli amerikkalainen garage punk/psychobilly-yhtye, jonka musiikki pohjautui 1950-luvun primitiiviseen rock'n'rolliin ja rockabillyyn sekä 1960-luvun garagerockiin. Laulusolisti Lux Interior (Erick Purkhiser) ja kitaristi Poison Ivy (Kristy Wallace) olivat yhtyeen ainoat jäsenet, jotka olivat mukana alusta lähtien.


title: The Cramps

text: Lux Interior ja Poison Ivy tutustuivat vuonna 1972 Sacramentossa, Kaliforniassa, josta he muuttivat Akroniin, Ohioon ja lopulta vuonna 1975 New Yorkiin. The Cramps oli alkuun yksi monista CBGB's-klubin bändeistä kuten Ramones, Patti Smith Group tai Television.


title: The Cramps

text: Yhtyeen alkuperäisessä kokoonpanossa soittivat lisäksi kitaristi Bryan Gregory ja hänen sisarensa, rumpali Pam Ballam, jonka tilalle tuli pian suomensukuinen Miriam Linna ja lopulta Nick Knox (ex- Electric Eels). Tällä kokoonpanolla yhtye äänitti ensimmäiset singlensä ja debyyttialbumin "Songs the Lord Taught Us".


title: The Cramps

text: Tämän jälkeen yhtye muutti Los Angelesiin ja Bryan Gregoryn korvasi kitaristi Kid Congo Powers, joka soitti myös Gun Club -yhtyeessä. Yhtyeen kokoonpano oli jatkuvassa muutosliikkeessä, ja pitkäaikainen rumpali Nick Knox jätti ryhmän lopulta vuonna 1991.


title: The Cramps

text: The Crampsin viimeisessä kokoonpanossa soittivat Interiorin ja Ivyn lisäksi rumpali Harry Drumdini ja basisti Sean Yseult. Lux Interior menehtyi helmikuun 4. päivänä 2009.


title: Monniset (suku)

text: Monniset ("Corydoras") on monnisten (Corydoradinae) alaheimoon kuuluva kalasuku. Suuressa osassa seura-akvaarioita uiskentelee jokin pieni monnislaji. Yleisin lienee kuparimonninen.


title: Monniset (suku)

text: Corydoras-monniset ovat yksi monnisten (Corydoradinae) alaheimon kolmesta suvusta. Muut suvut ovat soukkamonniset ("Aspidoras") ja "Scleromystax".


title: Monniset (suku)

text:
Corydoras-monnisia on kuvattu yli 130 lajia, ja ainakin noin 50 tuntematonta lajia on kuvattujen lisäksi jo esiintynyt akvaariokaupan piirissä.
Tyypillisiä monnislajeja ovat mm. korumonninen ("Corydoras elegans"), kuparimonninen ("Corydoras aeneus"), täplämonninen ("Corydoras paleatus") ja kirjomonninen ("Corydoras schwartzi").


title: Monniset (suku)

text: Monnisilla ei ole muille kaloille tyypillisiä suomuja, vaan luulevyistä muodostunut panssari. Monniset jäävät pieniksi. Pääosa monnislajeista on 4-7 cm:n mittaisia, lähes kaikki alle 10-senttisiä.


title: Monniset (suku)

text: Monniset ovat kotoisin Etelä-Amerikasta ja ovat levinneet ylhäältä maanosan pohjoisosasta alas Argentiinan pohjoisosaan saakka.


title: Monniset (suku)

text: Monniset oleskelevat mieluiten pohjassa, jonka hiekan (ei soran) pitää olla pienirakeista ja pyöreää ilman teräviä reunoja.


title: Monniset (suku)

text: Monniset ovat useimmiten kotoisin yläjuoksulta ja viileämmästä vedestä n. 22 Celsius-asteen ollessa usein optimaalinen. Monniset syövät peruskuivaruokaa. Ne tonkivat ruokaa soran joukosta, jonne ruoka helposti muuten jäisi pilaantumaan, ja ovat näin ollen hyviä "roskisdyykkareita".


title: Konstantínos Karamanlís

text: Konstantínos G. Karamanlís (, 8. maaliskuuta 1907 Kupkoy (nyk. Próti), Makedonia, Osmanien valtakunta – 23. huhtikuuta 1998 Ateena, Kreikka) oli juristi ja poliitikko, joka toimi Kreikan pääministerinä vuosina 1955–1963 ja 1974–1980 sekä Kreikan presidenttinä 5. toukokuuta 1990 – 10. maaliskuuta 1995 ja uudelleen 10. toukokuuta 1980 – 10. maaliskuuta 1985.


title: Konstantínos Karamanlís

text: Karamanlíksesta tuli Kreikan kansalainen vuonna 1913, sen jälkeen kun Makedonia oli vapautunut toisen Balkanin sodan jälkeen. Hänen isänsä Geórgios Karamanlís oli opettaja, joka oli taistellut Kreikan Makedonian sodassa vuosina 1904–1908. Karamanlís opiskeli oikeustiedettä Ateenan yliopistossa vuosina 1925–1929. Suoritettuaan armeijan vuosina 1930–1935 hän toimi lakimiehenä Sérresin kaupungissa. Karamanlís aloitti oman poliittisen uransa konservatiivisessa kansanpuolueessa ja hänet valittiin parlamentin jäseneksi ensimmäisen kerran 28-vuotiaana 1930-luvun puolivälissä. Karamanlís muutti Ateenaan vuonna 1941 ja toimi yleisten töiden ministerinä Kreikan sisällissodan jälkeen 1947.


title: Konstantínos Karamanlís

text: Vuosien 1946 ja 1955 välillä Karamanlís oli työministeri, liikenneministeri, sosiaaliministeri, puolustusministeri ja yleisten töiden ministeri.


title: Konstantínos Karamanlís

text: Karamanlís muodosti oman poliittisen puolueen, kansallisradikaalin unionin Ethnikí Rizospastikí Énosis (ERE) vuonna 1956. Kreikan kansantuote kasvoi 70 prosenttia Karamanlísin johdolla vuosina 1955–1962, ja hinnat pysyivät vakaina. Karamanlís ei myöntänyt kotiinpaluuoikeutta kreikkalaiselle, jotka olivat paenneet kommunistimaihin. Kreikan kommunistinen puolue oli kielletty. Uusi vasemmistopuolue, yhdistynyt demokraattinen vasemmisto Eniaía Demokratikí Aristerá (EDA) oli saanut toimintaoikeuden vuonna 1951. Karamanlísin oma puolue kansallisradikaalit voitti vaalit vuosina 1956, 1958 ja 1961. Karamanlís joutui eroamaan pääministerin virasta kesällä 1963. Syynä olivat erimielisyydet kuningashuoneen kanssa ja epäilyt epädemokraattisten keinojen käytöstä. Karamanlís käytti hyväkseen poliittista painostusta upseerikunnan ja TEA-ryhmien avulla ennen 1961 vaaleja.


title: Konstantínos Karamanlís

text: Karamanlís ajoi voimakkaasti Kreikan liittymistä EEC:n jäseneksi vuodesta 1958 lähtien. Hän tapasi eurooppalaisia johtajia, kuten Saksan Konrad Adenaueria ja Ranskan Charles de Gaullea. Kaksi vuotta kestäneissä neuvotteluissa Brysselissä hänen lobbauksensa tuotti tuloksia: Kreikka hyväksyttiin laajentumisneuvotteluissa EEC:n kauppakumppaniksi. Sen ansiosta päättyi Kreikan taloudellinen eristyneisyys ja sen poliittinen ja taloudellisen riippuvuus Yhdysvaltain taloudellisesta ja sotilaallisesta avusta. Kreikasta tuli myös Pohjois-Atlantin liitto Naton jäsenvaltio. Kreikka erotettiin Euroopan neuvostosta sotilasdiktatuurin ajaksi 1967–1974. Karamanlís tiivisti yhteistyötä EEC:n kanssa tultuaan uudelleen valituksi pääministeriksi. Kreikasta tuli EEC:n täysjäsen 1. tammikuuta 1981.


title: Konstantínos Karamanlís

text: Marraskuun 1963 vaaleissa kansallisradikaali unioni kärsi vaalitappion Geórgios Papandréoun Keskustaunionille. Karamanlís vietti tämän jälkeen vapaaehtoisesti maanpaossa seuraavat 11 vuotta Pariisissa, Ranskassa. Turkin vallattua Kyproksen sotilasdiktatuuri lopullisesti hajosi ja menetti poliittisen merkityksensä vuonna 1974. Presidentti Faídon Gkizíkis kutsui koolle vanhan kaartin poliitikot 23. heinäkuuta 1974. Karamanlís oli ollut voimakas sotilasjuntan arvostelija. Gkizíkis pyysi Karamanlísta pääministeriksi marraskuun 1974 vaalivoiton jälkeen.


title: Konstantínos Karamanlís

text: Karamanlísin uudelleen muodostettu konservatiivipuolue Uusi demokratia sai 54 prosenttia äänistä ja 220 paikkaa 300:sta marraskuussa 1974 pidetyissä ensimmäisissä vaaleissa. Karamanlísista tuli Kreikan pääministeri joulukuussa 1974. Karamanlís kieltäytyi ottamasta kantaa kuningaskunnan tai tasavallan puolesta. Tasavallan kannattajat saivat 69 prosenttia äänistä. Karamanlís hyväksyi kommunistipuolueen laillistamisen. Karamanlís solmi uudelleen suhteet Länsi-Eurooppaan. Karamanlís hyväksyi uuden perustuslain, jonka avulla upseerit ja armeija saatiin pois politiikan ja vallan toteuttamisesta.


title: Konstantínos Karamanlís

text: Vuonna 1977 Uusi demokratia voitti jälleen vaaleissa 173 äänellä ja Karamanlís jatkoi pääministerinä vuoteen 1980 saakka.


title: Konstantínos Karamanlís

text: Karamanlís valittiin Kreikan tasavallan presidentiksi vuonna 1980. Hän erosi vuonna 1985, ja hänen seuraajansa oli ensin lyhytaikaisesti virkaatekevänä Ioánnis Alevrás ja sitten Chrístos Sartzetákis.


title: Konstantínos Karamanlís

text: Vuonna 1990 Karamanlís oli uudelleen valittu presidentiksi konservatiivisen parlamentin enemmistöllä, ja hän toimi presidenttinä vuoteen 1995, hänen seuraajansa oli Konstantínos Stefanópoulos.


title: Konstantínos Karamanlís

text: Karamanlís vetäytyi politiikasta 88-vuotiaana vuonna 1995. Voitettuaan viidet parlamenttivaalit, toimittuaan 14 vuotta pääministerinä ja 10 vuotta tasavallan presidenttinä. Hän toimi yli 60 vuotta aktiivipolitiikassa. Pitkästä palveluksestaan demokratian puolesta ja Euroopan yhdentymisen pioneerina Euroopan unionin alkuaikoina hänet on palkittu yhdellä arvostetuimmista eurooppalaisista palkinnoista, Kaarlen palkinnolla vuonna 1978. Hän kuoli lyhyen sairauden jälkeen 91-vuotiaana vuonna 1998.


title: Konstantínos Karamanlís

text: Karamanlísia on kiitetty Kreikan talouden nopean kasvun edistäjänä vuosina 1957–1961 ja toiminnasta Kreikan liittämisestä Euroopan Unionin jäseneksi. Karamanlísin kannattajat ovat käyttäneet hänestä nimitystä "Ethnárchis" (”kansan johtaja”). Hän sai osakseen kritiikkiä Olympic Airlinesin ja Emporiki Bankin kansallistamisesta, joka oli vastoin hänen keskustaoikeistolaista suuntautumistaan.


title: Itsehillinnän mestari

text: Itsehillinnän mestari on Sanoma Magazines Finlandin kustantama Disneyn eläinmaailman ankkasarjoja käsittelevän "Ankantekijät"-sarjan kolmas teos. Teoksen tarinoiden piirrokset ovat chileläisen ankkapiirtäjän Vicarin käsialaa. Kirja on julkaistu vuonna 2004.


title: Mannerheim-museo

text: Mannerheim-museo on Helsingin Kaivopuistossa sijaitseva, Suomen marsalkka Carl Gustaf Emil Mannerheimin muistoa vaaliva kotimuseo. Museo toimii puisessa huvilarakennuksessa, joka toimi Mannerheimin kotina vuosina 1924–1951. Asunto on säilytetty samassa asussa kuin se oli hänen elinaikanaan lukuun ottamatta yläkerran kolmea näyttelyhuonetta.


title: Mannerheim-museo

text: Museota ylläpitää Mannerheim-säätiö, jolle marsalkka testamenttasi omaisuutensa.


title: Mannerheim-museo

text: Vuonna 1874 rakennettu puuhuvila tunnettiin alun perin Bomanin huvilana rakennuttajansa mukaan. Myöhemmin rakennuksen omisti kauppaneuvos Karl Fazer ja siinä oli kuusi erillistä asuntoa, joissa asui Fazerin karamellitehtaan työntekijöitä. Mannerheim vuokrasi huvilan itselleen vuonna 1924 ja remontoi sen yksityisasunnokseen. Mannerheim ei kuitenkaan koskaan omistanut rakennusta, vaan vuokrasi sitä Fazer-yhtiöltä. Asunto toimi Mannerheimin kotina vuodesta 1924 vuoteen 1951.


title: Mannerheim-museo

text: Mannerheimin kuoleman jälkeen tammikuussa 1951 syntyi idea asunnon avaamisesta yleisön nähtäväksi. Koti avattiin marraskuussa ja suuren kävijämäärän vuoksi aukioloaikaa päätettiin jatkaa. Mannerheim-säätiö lunasti kodin irtaimiston marsalkan perillisiltä ja Fazer-yhtiö suostui jatkamaan asunnon vuokrasopimusta. Mannerheimin nuorempana adjutanttina vuosina 1942–1946 toiminut O. R. Bäckman muutti asunnon museoksi kesällä 1951 apunaan Mannerheimin taloudenhoitajat Berta Haglind ja Elsa Sundman. Rakennuksen tiloissa toiminut Sotatapaturma-arkisto siirrettiin yläkertaan. Vuonna 1957 huvila siirtyi Fazerilta säätiön omistukseen.


title: Mannerheim-museo

text: Mannerheim-museo sijaitsee Helsingin Kaivopuistossa Kalliolinnantie 14:ssä. Museo on avoinna ympäri vuoden perjantaisin, lauantaisin ja sunnuntaisin. Museon sisustus on alkuperäinen lukuun ottamatta kolmea yläkerrassa sijaitsevaa näyttelyhuonetta vaihtuvine näyttelyineen. Kierrokset ovat opastettuja ja niitä on mahdollista saada lukuisilla eri kielillä. Museossa sijaitsee muun muassa kunniamerkkinäyttely, jossa on esillä Mannerheimin 60 vuoden aikana saamia kunniamerkkejä ja mitaleita. Mannerheimin kuolinpäivän ja hautajaisten muistoksi näytetään museossa joka vuosi neljän viikonlopun ajan filmiä marsalkan viimeisestä matkasta.


title: Mannerheim-museo

text: Museo on ympärivuotisesti auki, suljettu vain pääsiäisenä, juhannuksena ja joulunpyhien ajan. Kotimuseoille tyypilliseen tapaan kierroksille pääsee vain oppaan johdolla; omatoiminen tutkiminen on ehdottomasti kielletty museoesineistön ainutlaatuisuuden vuoksi. Samoin valokuvata saa vain erillisellä sopimuksella.


title: Mannerheim-museo

text: Perinteisesti museoon on ilmainen sisäänpääsy 4. kesäkuuta eli marsalkka Mannerheimin syntymäpäivänä. Silloinkin kierrokset tehdään oppaan valvonnassa.


title: Pelle Svensson

text: Per Oskar ”Pelle” Svensson (s. 6. helmikuuta 1943 Sollefteå) on ruotsalainen asianajaja ja entinen kreikkalais-roomalaisen tyylin painija. Hän on tullut tunnetuksi Juha Valjakkalan (nyk. Nikita Joakim Fouganthine) asianajana ja tapauksesta kirjoittamastaan kirjasta "Utan nåd", joka aiheutti suuren kohun Ruotsissa.


title: Pelle Svensson

text: Painissa Svensson on olympiahopeamitalisti Tokion olympialaisista 1964 ja maailmanmestari vuosilta 1970 ja 1971. Hän on moninkertainen Ruotsin mestari vuosilta 1962–1974.


title: Venäjän tiedeakatemia

text: Venäjän tiedeakatemia () on Venäjän ylin tieteen instituutio. Neuvostoliiton aikana sen nimi oli Neuvostoliiton tiedeakatemia ja aiemmin Pietarin tiedeakatemia tai Keisarillinen tiedeakatemia. Tiedeakatemian pääpaikka on Moskovassa. Akatemia koostuu sekä henkilöjäsenistä (858 akateemikkoa ja 1089 kirjeenvaihtajajäsentä), että lukuisista eri tieteenalojen instituuteista (tutkimuslaitoksista). Vuonna 2017 Alexander Sergeev () valittiin Venäjän tiedeakatemian puheenjohtajaksi.


title: Venäjän tiedeakatemia

text: Venäjän tiedeakatemia on järjestäytynyt toisaalta 13 tieteenalakohtaiseen osastoon, toisaalta kolmeen maantieteelliseen haaraosastoon valtion itäosissa (pääosaston lisäksi) ja 15 alueelliseen tiedekeskukseen valtakunnan länsiosassa (vuonna 2019). Alueelliset tiedekeskukset ovat eri alojen tutkimuslaitosten alueellisia ja paikallisia yhteenliittymiä valtakunnan länsi- ja eteläosissa. Pietari Suuri perusti Tiedeakatemian senaatin päätöksellä 28. tammikuuta 1724 Pietariin. Tiedeakatemian varhaisia jäseniä olivat mm. Leonhard Euler, Anders Lexell, Christian Goldbach, Nicholas II Bernoulli, Daniel Bernoulli, Caspar Friedrich Wolff, Joseph-Nicolas Delisle, Georg Wolfgang Kraft ja Gerhard Friedrich Müller.


title: Venäjän tiedeakatemia

text: 1700-luvun lopussa tiedeakatemia kokosi suuren venäjän kielen sanakirjan. Tuohon aikaan venäläiset tutkimusmatkailijat luotasivat oman maansa etäisimmät kolkat tiedeakatemian tuella.


title: Venäjän tiedeakatemia

text: Vuonna 1925 Neuvostoliitto nimitti tiedeakatemian myös neuvostojen maan tieteen ylimmäksi instituutioksi. Eri neuvostotasavaltoihin perustettiin omat tiedeakatemiansa:Tiedeakatemia siirtyi Moskovaan vuonna 1934. Venäjä sääti lain tiedeakatemiastaan 2.12.1991.


title: Tituksen riemukaari

text: Tituksen riemukaari () on Rooman keskustassa Forum Romanumin kupeessa sijaitseva Jerusalemin valtauksen muistoksi pystytetty muistomerkki. Sen rakennutti keisari Domitianus edesmenneen veljensä ja edeltäjänsä Tituksen kunniaksi vuonna 82 . Riemukaaren läpi johtaa voitonparaateihin käytetty katu Via Sacra, ja kaari sijaitsee sen korkeimmalla kohdalla.


title: Tituksen riemukaari

text: Tituksen riemukaari on varhaisin tunnettu esimerkki roomalaisten kehittämästä "komposiittityylistä", joka on yhdistelmä korinttilaisesta ja joonialaisesta pylväsjärjestelmästä. Kaariaukon sisäseinillä on Jerusalemin temppelin ryöstösaalista vievää kulkuetta ja Tituksen yhdessä isänsä Vespasianuksen kanssa juutalaisista saavutetun voiton kunniaksi pitämää triumfia kuvaavat reliefit . Holvin kasetoituun kattoon on kuvattu Tituksen jumalaksi julistaminen . Pahoin rapistunut riemukaari, joka oli keskiajalla osa Frangipanien linnoitusta, restauroitiin paavi Pius VII:n aloitteesta täydellisesti 1817–1821. Arkkitehti Giuseppe Valadier purki monumentin osiin ja kokosi sen käyttäen puuttuviin attikan ja pilareiden ulommaisiin kulmiin uusia kivilohkareita travertiinista . Alun perin kokonaisuudessaan valkeasta Pentelin marmorista rakennettu yksiaukkoinen riemukaari on 15,4 m korkea, 13,5 m leveä ja 4,75 m syvä .


title: Tituksen riemukaari

text: Riemukaaren Colosseumin puoleisen julkisivun attikassa on suurikokoinen latinankielinen omistuskirjoitus: SENATUS POPULUSQUE ROMANUS DIVO TITO DIVI VESPASIANI FILIO VESPASIANO AUGUSTO (). Forum Romanumille päin antavan fasadin piirtokirjoitus ei ole säilynyt meidän päiviimme . Sen sijaan toisella puolella on moderni muistokirjoitus restauroinnista: INSIGNE RELIGIONIS ATQVE ARTIS MONVMENTVM VETUSTATE FATISCENS PIVS SEPTIMVS PONTIFEX MAX(imus) NOVIS OPERIBVS PRISCVM EXEMPLAR IMITANTIBVS FVLCIRI SERVARIQVE IVSSIT ANNO SACRI PRINCIPATVS EIVS XXIIII () .


title: Kultakuume (elokuva)

text: Kultakuume ("The Gold Rush") on vuonna 1925 valmistunut yhdysvaltalainen mykkäelokuva, jonka ohjasi, käsikirjoitti ja tuotti Charles Chaplin. Pääosissa ovat Chaplinin ohella Mack Swain, Tom Murray ja Georgia Hale. Elokuva oli yksi mykkäelokuvan ajan menestyneimpiä ja sitä pidetään nykyisin klassikkona sekä yhtenä Chaplinin pääteoksista.


title: Kultakuume (elokuva)

text: Chaplin julkaisi elokuvasta uuden version vuonna 1942, johon oli lisätty uusi musiikki sekä Chaplinin puhuma kerronta.


title: Kultakuume (elokuva)

text:
Elokuvan tapahtumat sijoittuvat Klondiken kultaryntäyksen aikaiseen Yukoniin, jonne suuri joukko kullankaivajia saapuu haaveillen paremmasta elämästä. Heidän joukossaan on myös Kulkuri. Kulkuri eksyy lumimyrskyn aikana ja hakeutuu suojaan mökkiin, jossa asuu lainsuojaton ja etsintäkuulutettu Musta-Larsen. Myöhemmin mökkiin tulee myös Jim McKay, joka joutui lähtemään kultavaltaukseltaan myrskyä pakoon.
Myrsky ei osoita laantumisen merkkejä ja lopulta mökistä ei löydy ruoan muruakaan. Kolmikko arpoo korteilla kuka lähtee ruoan hakuun ja tehtävä lankeaa Larsenille. Matkallaan Larsen saapuu McKayn valtaukselle ja ottaa sen itselleen. Mökissä kyyhöttävät Kulkuri ja McKay joutuvat syömään Kulkurin toisen kengän henkensä pitimiksi. Nälkähoureissaan McKay luulee Kulkuria isokokoiseksi kanaksi ja yrittää syödä hänet, mutta Kulkuri puolustautuu haulikolla.


title: Kultakuume (elokuva)

text: Myrskyn mentyä ohi Kulkurin ja McKayn tiet eroavat, ja Kulkuri lähtee kohti kaivoskylää. McKay suunta kulkunsa kohti valtaustaan ja törmää siellä Larseniin. Larsen lyö McKaytä lapiolla, varastaa hieman kultaa ja lähtee pakoon. McKay menettää iskun voimasta muistinsa, eikä enää löydä valtaustaan. Larsen taas menehtyy lumivyöryssä.


title: Kultakuume (elokuva)

text: Kaivoskylässä Kulkuri alkaa huolehtia Hank Curtis-nimisen miehen mökistä tämän ollessa kullankaivussa. Vieraillessaan paikallisessa tanssipaikassa hän ihastuu kauniiseen Georgiaan, joka työskentelee tanssijana. Myös Jack Cameron on iskenyt silmänsä Georgiaan, mutta tämä ylenkatsoo naistenmiehen maineessa olevaa Jackia. Kulkuri on ratketa ilosta, kun Georgia lupaa ystävättäriensä kanssa tulla hänen luokseen syömään uutenavuotena. Hän valmistaakin paistiaterian, ja odottaessaan Georgiaa nukahtaa ja uneksii esittävänsä naisille tanssin sämpylöillä. Georgiaa ei kuitenkaan kuulu, ja herättyään pettynyt Kulkuri lähtee kylälle, nähden tämän juhlivan Jackin ja muiden kanssa.


title: Kultakuume (elokuva)

text: Myöhemmin yöllä Georgia, Jack ja heidän ystävänsä päättävät pilailla Kulkurin kustannuksella. Georgia alkaa kuitenkin potea huonoa omaatuntoa nähdessään Kulkurin huolelliset juhlavalmistelut. Hän ja Jack riitelevät. Seuraavana aamuna tanssipaikassa Georgia tahtoo sopia, ja lähettää Jackille viestin jossa sanoo rakastavansa tätä. Myös Kulkuri on sattunut tanssipaikkaan, ja Jack keksiikin lähettää viestin edelleen Kulkurille. Kulkuri tunnustaa Georgialle rakkautensa, mutta ennen kuin tämä ehtii vastata mitään hän lähtee jo kylään saapuneen McKayn kanssa etsimään tämän kultavaltausta.


title: Kultakuume (elokuva)

text: McKay ja Kulkuri viettävät yön Larsenin mökissä. Yön aikana on kuitenkin voimakas myrsky, joka siirtää mökin kallion kielekkeelle. Kaksikko onnistuu pääsemään mökistä ulos ennen kuin se putoaa rotkoon. Sattumalta mökki oli lentänyt aivan McKayn valtauksen viereen ja heistä tulee miljonäärejä. Tämän jälkeen kaksikko on lähdössä laivalla Alaskasta ja Kulkuri tapaa laivalla rakastamansa Georgian.


title: Kultakuume (elokuva)

text: Chaplin leikkasi "Kultakuumeen" uudesta versiosta pois joitain kohtauksia. Uudessa versiossa Georgian Jackille tarkoitettu viesti onkin tarkoitettu Kulkurille, ja Georgian ja Kulkurin suudelma elokuva lopussa on poistettu. Tässä versiossa myös "Musta-Larsen"-hahmon nimi muuttui "Musta-Larsoniksi".


title: Kultakuume (elokuva)

text: Chaplin sävelsi tähän versioon musiikin, ja mukana on myös hänen oma kertojanäänensä, joka kriitikon mukaan on riemastuttavaa kuultavaa.


title: Kultakuume (elokuva)

text: Chaplin sai idean elokuvaansa katsellessaan Klondiken kultakuumeen aikaisia valokuvia Douglas Fairbanksin ja Mary Pickfordin luona. Chaplinia innosti erityisesti valokuva, jossa mainarit kiipeävät Chilkootin solaa ylös. Lisäinspiraatiota Kulkurin koettelemuksiin hän löysi lukemastaan Donnerin uudisraivaajajoukon tragediasta kertovasta kirjasta.


title: Kultakuume (elokuva)

text: Elokuvan tuotanto käynnistyi joulukuussa 1923, jolloin Chaplin haki tekijänoikeuksia ideoimalleen tarinalle, jonka nimenä oli "The Lucky Strike". Joulukuu ja tammikuu käytettiin tarinan kehittelyyn ja Musta-Larsenin mökin rakentamiseen Chaplinin studiolle. Kuvaukset aloitettiin 8. helmikuuta 1924 kronologisesti eli alkaen Kulkurin eksymisestä Musta-Larsenin mökille. Kuun lopussa Chaplin ja hänen lähimmät työtoverinsa, kuten kuvaaja Roland Totheroh, matkustivat Donnerin uudisraivaajajoukon maisemiin Truckeeseen Sierra Nevadaan etsimään kuvauspaikkoja.


title: Kultakuume (elokuva)

text: Maaliskuussa 1924 Chaplin kiinnitti elokuvan naispääosaan teini-ikäisen Lita Greyn. Tämä oli ensimmäinen kerta sitten Chaplinin uran alun, että hän käytti elokuvassaan muuta naisnäyttelijää kuin Edna Purviancea, joka oli näytellyt Chaplinin rinnalla vuodesta 1915 asti. Purviance oli kuitenkin vanhentunut eikä Chaplinin mukaan enää sopinut komediaan.


title: Kultakuume (elokuva)

text: Maaliskuussa kuvattiin elokuvan kuuluisat kohtaukset Musta-Larsenin mökissä ruoan loputtua. Kohtausta, jossa Kulkuri valmistaa toisen kengistään päivälliseksi kuvattiin kolmen päivän ajan. Kenkä oli tehty lakritsista, ja koska kohtausta kuvattiin monta kertaa Chaplin ja Mack Swain kärsivät ilmeisesti laksatiivisista oireista.


title: Kultakuume (elokuva)

text: 9. huhtikuuta – 28. huhtikuuta kuvauksia jatkettiin Truckeessa. Chaplin halusi elokuvan alkuun kuvan Chilkootin solaa ylös kiipeävistä sadoista kullankaivajista, kuten häntä alun perin innoittaneessa valokuvassa. Hän palkkasikin 600 oikeaa kulkuria Sacramentosta kullankaivajiksi. Truckeessa kuvattiin myös muutamia muita ulkokohtauksia.


title: Kultakuume (elokuva)

text: Seuraavat kaksi kuukautta käytettiin kaivoskylän rakentamiseen studiolle, ja kuvaukset jatkuivat 1. heinäkuuta. Tuolloin kuvattiin myös miniatyyrin avulla trikkikuvat, joissa Musta-Larsenin mökki heiluu kallionkielekkeellä. Syyskuun lopussa Chaplin kuitenkin keskeytti kaiken elokuvaan liittyvän työn kuultuaan Lita Greyn odottavan hänelle lasta. Chaplin ja Grey menivät naimisiin marraskuussa, ja Grey vetäytyi elokuvasta. Chaplin otti uudeksi naispääosan esittäjäksi Georgia Halen, jonka oli nähnyt Josef von Sternbergin elokuvassa "The Salvation Hunters". Keskeisen roolin näyttelijän vaihto ei kuitenkaan aiheuttanut suurempia ongelmia, sillä Chaplin ei ollut vielä ehtinyt kuvata juuri ollenkaan kohtauksia, joissa Grey olisi esiintynyt.


title: Kultakuume (elokuva)

text: Kuvauksia jatkettiin tammikuussa 1925, jolloin kuvattiin esimerkiksi Kulkurin esittämä sämpylätanssi. Chaplin palkkasi tätä varten aluksi Hollywood String Orchestran ja sitten Abe Lyman trion esittämään tanssin taustamusiikin, ja tanssi esitettiin ”The Oceana Roll” -kappaleen tahtiin. Viimeisenä kuvattiin elokuvan loppukohtaus "The Lark" -laivalla San Diegossa huhtikuussa 1925. Kuvaukset päättyivät 15. toukokuuta.


title: Kultakuume (elokuva)

text: Elokuvaa varten oli kuvattu yhteensä 70 562 metriä filmimateriaalia, josta Chaplin leikkasi 2 607 metriä jalkaa pitkän lopullisen version yhdeksän viikon aikana huhtikuun ja kesäkuun välillä.


title: Kultakuume (elokuva)

text: "Kultakuume" sai ensi-iltansa 26. kesäkuuta 1925 Grauman’s Egyptian Theatressa Los Angelesissa.


title: Kultakuume (elokuva)

text: Elokuva menestyi loistavasti, ja Chaplinin mukaan se on ”elokuva, josta haluan tulla muistetuksi”. Chaplin itse ei ollut täysin tyytyväinen elokuvaansa. Myöhemmin vuonna 1942, äänielokuvan läpimurron jälkeen, Chaplin ajanmukaisti mykkäelokuvansa poistamalla välitekstit ja lisäämällä musiikin, ääniefektejä ja kertojan äänen (Chaplin itse). Tässä versiossa "Musta-Larsen"-hahmon nimi muuttui "Musta-Larsoniksi". Molemmat elokuvaversiot ovat mukana "The Chaplin Collectionissa" julkaistussa "Kultakuumeen" DVD-versiossa (2003).


title: Kultakuume (elokuva)

text: "Kultakuume" sijoittui jaetulle toiselle sijalle "Sight & Soundin" maailman parhaat elokuvat -äänestyksessä vuonna 1952 ja "American Film Institute" listasi elokuvan sadan parhaan yhdysvaltalaisen elokuvan joukkoon. Vuonna 2017 myös BBC:n äänestyksessä 253 eri puolilta maailmaa olevaa elokuvakriitikkoa valitsi "Kultakuumeen" kaikkien aikojen sadan parhaan komedian listalle.


title: Yule

text: Yule (engl.) on muinainen germaanien talvijuhla. Kuukalenterin vuoksi yulen paikka vaihteli joulukuun alusta tammikuun alkuun. Kristinuskon leviämisen myötä Yulen sisältö korvattiin kristillisellä sisällöllä, mutta juhlan nimi säilyi Yulesta suomennettuna jouluna.


title: Yule

text: Yulea viettävät nykyisin monet uuspakanat ja wiccalaiset. Juhlan ajankohta on tällöin pohjoisella pallonpuoliskolla talvipäivänseisauksen mukaan noin 21. joulukuuta.


title: Yule

text: Englannin kielessä sanaa "yule" käytetään nimityksen "Christmas" (”Kristusmessu”) rinnalla tai asemesta. Suomessa kaikki keskitalven juhlaperinteet ovat olleet joulu-nimellä. Suomen kielen sana "joulu" on skandinaavinen lainasana, joka juontuu keskitalven juhlan muinaisgermaanisesta nimestä.


title: Yule

text: Uuspakanat ja wiccat juhlivat yulea muun muassa polttamalla kynttilöitä ja muita tulia auringon paluun vertauskuvana. Kotia saatetaan koristella vihreillä koristeilla ja voidaan valmistaa yule-halko. Luonnonuskovien juhlatavat on muodostettu vanhoista perinteistä kullekin yksilölle sopivaksi. Jotkut wiccat viettävät yulea ja talvipäivänseisausta perhejuhlana, toiset taas pitävät sen uskonnollisena juhlana ja viettävät perhejuhlaa jouluaattona. Wiccalaisten vuodenkierron juhlamenojen tarkoituksena on auttaa ihmistä tuntemaan yhteyttä luonnon kiertokulkuun ja juhlistaa sen käännekohtia. Auringon kierron juhlia järjestetään myös kesäpäivänseisauksena, kevätpäiväntasauksena ja syyspäiväntasauksena.


title: Voltti (täsmennyssivu)

text: Voltti voi tarkoittaa ainakin seuraavia asioita:


title: Markkinakorko

text: Markkinakorko tarkoittaa viitekorkoa, jonka suuruus määräytyy kysynnän ja tarjonnan mukaan. Lainoja, joista maksetaan markkinakorkoa, hankkivat pankit, yritykset sekä valtio ja kunnat tilapäisiin rahoitusongelmiin.


title: Markkinakorko

text: Pitkät markkinakorot tunnetaan valtion joukkolainojen noteerauksina, ja ne liikkuvat talousuutisten tahdissa. Lyhyitä markkinakorkoja ovat euriborit. Niitä käytetään usein viitekorkoina asunto- ja autolainoissa.


title: Muhammad Naji al-Utri

text: Muhammad Naji al-Utri (s. 1944, Aleppo) on entinen Syyrian pääministeri. Hänet nimitettiin pääministeriksi 10. syyskuuta 2003. Hän erosi huhtikuussa 2011 Arabimaiden levottomuuksien aikana.


title: Sodan kukat

text: Sodan kukat () on vuonna 2001 ensi-iltansa saanut ranskalainen draamaelokuva, jonka on ohjannut Elie Chouraqui. Elokuvan pääosissa esiintyvät Andie MacDowell, David Strathairn, Brendan Gleeson ja Adrien Brody.


title: Sodan kukat

text: Elokuva kertoo yhdysvaltalaisen "Newsweek"-aikakauslehden sotavalokuvaajan Harrison Floydin katoamisesta entisen Jugoslavian alueelle vuonna 1991, jolloin maassa vallitsi sotatila. Valokuvaajan vaimo Sarah ei usko miehensä kuolleen ja lähtee etsimään tätä keskeltä rintamalinjoja. Etsinnässä häntä avustavat miehensä kollegat Marc Stevenson ja Kyle Morris.


title: CCP Games

text: CCP hf (lyhenne sanoista "Crowd Control Productions") on islantilainen tietokonepelejä kehittävä yritys, jonka pääkonttori sijaitsee Reykjavikissa. CCP:llä on myös sivukonttori Sloughissa, Isossa-Britanniassa, ja Shanghaissa, Kiinassa.


title: CCP Games

text: CCP on parhaiten tunnettu kehittämästään ja ylläpitämästään massiivisesta online-roolipelistä "Eve Online" sekä PlayStation 3:lle kehitetystä ensimmäisen persoonan ammuntapelistä "Dust 514". "Dust 514:n" pelaajat taistelevat planeetoilla, jotka "EVE Onlinen" pelaajat omistavat ja joita he hallinnoivat. "Dust 514" oli ensimmäinen peli, joka yhdisti konsolipelaajia samaan keskenään vuorovaikutuksessa olevaan verkkopeliin PC-pelaajien kanssa.


title: CCP Games

text: Toukokuussa 2014 yhtiö ilmoitti kehittävänsä uutta ensimmäisen persoonan ammuntapeliä PC:lle koodinimellä "projekti Legion", joka sijoittuu EVE-universumiin.


title: CCP Games

text: Kesällä 1997 joukko islantilaisia pelikavereita kokoontui suunnittelemaan uutta peliä. He eivät eläissään olleet tehneet peliä, mutta olivat pelanneet niitä. Lapsuudessaan 1980-luvulla he olivat olleet avaruusaiheiseen kaupankäyntipeliin Eliten kovia faneja. Myöhemmin oli pelattu korttipeliä. Viime vuosina oli julkaistu Ultima Online, joka oli osoittautumassa suureksi hitiksi. Se oli ensimmäinen suurelle yleisölle läpi lyönyt MMO-peli. Tämä joukko pelikavereita ajatteli että sen voisi toteuttaa vieläkin paremmin. Ryhmän visio oli yhdistää sci-fi pelien parhaat puolet: valtavat avoimet avaruusalueet, kapitalistiset talousjärjestelmät, etulinjan politikointi ja korttipakkojen keräyspelien taktinen syvyys yhdeksi peliksi. Suurella muokattavuuden määrällä haluttiin päästä mahdollisimman lähelle korttipelejä, joissa taisteluiden ennalta-arvaamattomuus säilyy. Mukana Crowd Control Productionsia, CCP:tä, perustamassa olivat Reynir Harðarson, Thorolfur Beck ja Ívar Kristjánsson.


title: CCP Games

text: Ilman tulonlähteitä CCP eli kädestä suuhun. Yhtiössä oli tusinan verran henkilöstöä ja he tarvitsivat tuloja nopeasti. Ryhmä kehitti lautapelin, jota kutsuttiin nimellä "Hættuspil" eli vaarapeli. Peli sai myös englanninkielisen nimen Dangerous Game, myöhemmin Danger Game. Peli möi hyvin ja löi läpi kotimarkkinoilla Islannissa. Peli löytyi pian suhteellisesti yhtä monesta islantilaisesta kodista kuin "Monopoly"-lautapeli muualla maailmassa. Näin EVE Online, joka vielä tässä vaiheessa tunnettiin projektina "Cosmos", sai paljon kaivattua tulorahoitusta.


title: CCP Games

text: Vuonna 2000 peli alkoi muotoutua ja kesällä EVE-Online.com sivusto avattiin. Sivustolta löytyi ruutukaappauksia, mp3 tiedostoja ladattaviksi, konseptitaidetta ja tarkka New Eden universumin historiankuvaus, jota päivitettiin viikoittaisilla "Peek of the Week" julkaisuilla. Kolmen vuoden kehitystyön jälkeen CCP esitteli peliä E3 pelimessuilla Los Angelesissa. Messuille lähtemisen tavoitetta, sopimusta pelijulkaisijan kanssa, ei kuitenkaan saatu. MMO kentässä vaikuttivat fantasiapelit, kuten Ultima Online, Everquest ja Asheron's Call. Sci-fi pelien tulevaisuus ei näyttänyt valoisalta ja erinomaiset arvostelut saanut Freespace 2 pelikin möi heikosti. Rahoitusta saatiin kuitenkin Islannista ja pelinkehitys pääsi taas vauhtiin. Vuoden 2001 puoleenväliin mennessä yrityksen tilit olivat kuitenkin jo miinuksella, eikä palkkoja saatu maksettua.


title: CCP Games

text: Lopulta maaliskuussa 2002 CCP löysi partneriksi veteraanijulkaisija Simon&Schuster Interactiven, joka tunnettiin varhaisista Star Trek seikkailupeleistä 1980-luvulla ja peleistä. Toisten E3 messujen jälkeen kesällä 2002 aloitettiin alpha- ja betatestausten valmistelut, joiden tuli pohjustaa maaliskuun 2003 julkaisua. Muutaman kuukauden aikana yli 140 000 ihmistä haki testausvaiheen pelaajiksi. Testaus alkoi vuoden 2003 alussa, mutta julkaisua jouduttiin siirtämään. Kuuden vuoden suunnittelun, kehityksen ja yli 6 miljoonan Yhdysvaltain dollarin sijoitusten jälkeen EVE Online: The Second Genesis pelin yhtenäiset Tranquility-serverit avattiin kello 9 jälkeen aamulla 6.5.2003. Vaikka vain neljä viidestä suunnitellusta pelattavasta hahmorodusta ja 62 yli sadasta avaruusaluksesta oli alussa pelattavissa, eikä pelissä ollut PvE-sisältöä, johon pelaajat olivat alalla tottuneet, eivät pelaajat valittaneet. Ensimmäisten viikkojen aikana saavutettiin 30 000 pelin tilaajaa. Pelin 120 000 kappaleen painos myytiin loppuun, mutta julkaisija Simon&Schuster ei suostunut painamaan lisää pelejä. Syyskuussa 2003 kävi ilmi, että julkaisija oli konkurssissa ja lopettaisi toimintonsa.


title: CCP Games

text: Yhtiö sai 2.6 miljoonaa dollaria riskirahaa islantilaisilta sijoittajilta, joiden joukossa oli muun muassa Telco Iceland Telecom ja Kaupthing-pankki.


title: CCP Games

text: World of Darkness -nimistä MMO-peliä kehitettiin 8 vuotta vuosina 2006–2014, mutta huhtikuussa 2014 CCP Games luopui projektista lakkauttaen Atlantassa Yhdysvalloissa sijainneen pelistudionsa ja irtisanoen osan studion 56 henkilöstöstä. Tämän jälkeen kehitystyötä jatkettiin vain EVE-peliuniversumiin sijoittuvien projektien parissa.


title: CCP Games

text: Tammikuussa 2006 CCP voitti Reader's Choice Favorite Company -palkinnon.


title: CCP Games

text: Yhtiö järjestää vuosittain EVE Fanfest tapahtuman Islannissa EVE Online verkkopelinsä faneille.


title: CCP Games

text: Vuosittain järjestetään myös EVE Online Alliance Tournament tapahtuma, jossa pelaajien yhteenliittymät eli korporaatiot ja allianssit kilpailevat keskenään voitosta. Kilpailussa joukkueet asetetaan vastakkain, kunnes toisen joukkueen kaikki avaruusalukset on tuhottu.


title: CCP Games

text: Kaikki yhtiön tapahtumat ovat nähtävissä yhtiön Twitch ja Youtube kanavilla.


title: Kaarimonninen

text: Kaarimonninen "(Corydoras arcuatus)" on panssarimonneihin kuuluva kalalaji. Sitä pidetään akvaariokalana.


title: Kaarimonninen

text: Kaarimonninen 4-5 cm pitkä ja väriltään valkoinen. Sen selässä on musta kaari, josta nimi "Kaarimonninen" tulee.


title: Kaarimonninen

text: Kaarimonninen on kotoisin Etelä-Amerikasta.


title: Kaarimonninen

text: Kuten muut monniset, laji oleilee mieluiten pohjalla. Liikkuu luonnossa satojen yksilöiden parvissa. Myös akvaariossa kaarimonnista tulee pitää parvessa, vähintään 6-10 yksilöä on suotava määrä. Tonkii herkillä viiksillään pohjamateriaalia ravinnon toivossa, joten pohjahiekan tulee olla pienijakoista. Kaarimonnisen elinikä on usein 5-8 vuotta, mutta muutamat yksilöt ovat eläneet jopa 20-vuotiaiksi.


title: Kaarimonninen

text: Kaarimonnisen vaatima lämpötila on 22-26 °C ja pH 6-8. Akvaarion vähimmäiskoko on 100 litraa. Vesi pehmeästä keskikovaan (dH 2-25).


title: Kaupthing

text: Kaupthing Bank (islanniksi "Kaupþing banki hf") on Islannin suurin pankki. Pankki toimii Pohjoismaissa sekä seitsemässä muussa eurooppalaisessa maassa. Pankki perustettiin 1982, kun Islannin pääomamarkkinat vapautuivat. Maailmanlaajuisesti yrityksessä työskentelee yli 3 000 henkilöä. Kaupthing joutui Islannin valtion haltuun 9. lokakuuta 2008. Yrityksen toiminta Suomessa on päättynyt.


title: Kaupthing

text: Yhdysvalloista vuonna 2007 alkanut rahoituskriisi vaikeutti suuresti Islannin pankkisektoria syksyllä 2008. Kaupthingia pidettiin suurimpana ja vahvimpana islantilaispankeista, mutta sekä Islannin valtio että Ruotsin keskuspankki ovat joutuneet tukemaan pankkia. 8. lokakuuta Ison-Britannian valtiovarainministeriö otti haltuunsa Kaupthingin tytäryhtiön Singer & Friedlanderin. Islannin valtio kansallisti Kaupthingin 9. lokakuuta. Suomen Rahoitustarkastus keskeytti pankin toiminnan Suomessa toistaiseksi 9.10.2008 ja kielsi talletusten nostamisen pankin tileiltä. Suomen rahoitustarkastuksen mukaan näin pyritään varmistamaan suomalaisten tallettajien asema ja tasavertainen kohtelu.


title: Kaupthing

text: Kaupthing pankin johtokunta mitätöi johtajilleen antamat 50 mrd. Islannin kruunun lainat 25.9.2008. Laina sisälsi ehdon, että tarvittaessa voidaan vaatia lisätakuita. Ehtoa ei koskaan käytetty. Suurimmat hyötyjät olivat entinen toimitusjohtaja Hreidar Már Sigurdsson ja entinen hallituksen puheenjohtaja Sigurdur Einarsson.


title: Kaupthing

text: Kaupthing omistaa Suomessa Huurre Groupista 50 prosenttia, Norvestiasta 32,7 % sekä Havatorista 7,6 %. Sijoitusyhtiö Exista omistaa Kaupthingista 24,7 %. Exista joutui myymään rahoituskriisin vuoksi osuutensa Sammosta.


title: Kaupthing

text: Kaupthing tuli Suomeen vuonna 2001 ostamalla Pankkiiriliike Sofin. Myöhemmin yhtiö on hankkinut osake-enemmistön sijoitusyhtiö Norvestia Oyj:ssä. Parhaimmillaan vuonna 2007 Suomen Kaupthingin palveluksessa työskenteli noin 120 henkilöä. Kaupthing Suomen maajohtajana toimi viimeisen toimintavuoden (2008) aikana Lauri Rosendahl.


title: Kaupthing

text: Suomessa Kaupthingilla oli tytäryhtiö, Kaupthing Bank Oyj vuodesta 2005 alkaen, mutta tämä yhtiö sulautui emoyhtiöönsä 31. joulukuuta 2007, mistä lähtien pankki on toiminut Suomessa sivuliikkeenä. Kysymyksessä oli ensimmäinen suomalaisen yhtiön sulautuminen ulkomaiseen yhtiöön sen jälkeen kun osakeyhtiölakiin tuli mahdollisuus tehdä tällainen sulautuminen.


title: Kaupthing

text: Suomen rahoitustarkastus keskeytti Kaupthing Bankin sivuliikkeen toiminnan Suomessa 9.10.2008 ja ilmoitti estäneensä pankin varojen siirron Suomesta.


title: Kaupthing

text: Kaupthing Bank maksoi asiakkailleen kokonaisuudessaan kaikki Kaupthing Edge talletukset korkoineen 30.10.2008.


title: Kaupthing

text: Kaupthing Bank hf., Suomen sivuliikkeen toiminta loppui perjantaina 30.01.2009. Nordea Pankki Suomi Oyj:n, OP Ryhmän ja Sampo Pankki Oyj:n antama 100 M€ ns. bridgelaina maksettiin kokonaisuudessaan pois korkoineen 28.01.2009.


title: Kaupthing

text: Kaupthing Suomen toiminnasta ja sen alasajosta loppuvuodesta 2008 ei koitunut kustannuksia Suomen valtiolle. Alasajon yhteydessä ei myöskään käytetty Suomen talletussuojarahaston varoja.


title: Marskin Maja

text: Marskin Maja eli Suomen Marsalkka Mannerheimin Metsästysmaja on nykyinen museo ja ravintola Lopella.


title: Marskin Maja

text: Marskin majaan kuuluvat kelohongasta rakennettu metsästysmaja, kalamaja ja sauna. Maja rakennettiin jatkosodan aikana vuonna 1942 ja se oli alkujaan kenraalimajuri Erkki Raappanan komentaman 14. divisioonan sotilaiden lahja 75 vuotta täyttävälle ylipäällikölle, marsalkka Mannerheimille. Alkuperäinen sijaintipaikka oli Lieksajärven rannalla Keihäsniemessä Rukajärvellä Suomen miehittämässä Itä-Karjalassa. Majan suunnittelijana toimi arkkitehti, luutnantti Eino Pitkänen. Pitkänen suunnitteli myös majan sisustuksen, tekstiilejä lukuun ottamatta. Maja luovutettiin lahjakirjalla Mannerheimille 5. kesäkuuta 1942.


title: Marskin Maja

text: Jatkosodan lopussa maja purettiin ja sille etsittiin uusi paikka tulevan valtakunnanrajan länsipuolella. Majan alkuperäiset rakentajat pystyttivät rakennuksen uudelleen Punelian rannalle Lopelle touko- ja kesäkuun aikana 1945. Mannerheim saapui ensimmäisen kerran majalle 21. kesäkuuta 1945, jolloin kenraalimajuri Raappana luovutti juhlallisesti majan avaimet sen isännälle. Hoitamiensa tasavallan presidentin tehtävien ja heikentyneen terveytensä vuoksi marsalkka vieraili majalla sen uudessa sijaintipaikassa tiettävästi vain kahdeksan kertaa, viimeisen kerran syyskuussa 1948.


title: Marskin Maja

text: Mannerheim lahjoitti itselleen tarpeettomaksi käyneen majan vuonna 1948 Suomen Metsästäjäliitolle, jolla ei kuitenkaan ollut käyttöä sille. Lopulta neljä upseerijärjestöä perusti yhdessä Marsalkka Mannerheimin metsästysmaja ry -nimisen yhdistyksen, joka hankki majan tontteineen ja kunnosti sen museoksi. Marskin Maja on ollut avoinna yleisölle kesäisin vuodesta 1959 alkaen. Majassa on avokuisti, iso pirtti takkoineen, keittiö, marsalkan makuuhuone sekä huoneet adjutanteille ja läheteille. Majassa oli alun perin turvekatto, joka korvattiin myöhemmin nykyisellä malkakatolla.


title: Lelukaupan häät

text: Lelukaupan häät on suomalaisen Miljoonasade-yhtyeen kuudes studioalbumi. Se julkaistiin 11. maaliskuuta 1992.


title: Lelukaupan häät

text: Kaikki kappaleet sanoittanut Heikki Salo.


title: Misty (Pokémon)

text: Misty () on kuvitteellinen Pokémon-sarjan ihmishahmo, joka on erikoistunut vesityypin Pokémoneihin. Hän toimii myös Cerulean Cityn salijohtajana, jonka tehtävänä on luovuttaa Cascade-salimerkki niille, jotka päihittävät tämän saliottelussa. Hän on sekä Ashin ja Brockin että Traceyn (Orange Islands saaga) entinen matkakumppani. Nimi 'Misty' tulee englanninkielen sanasta "misty" (sumuinen).


title: Misty (Pokémon)

text: Mistyn alkuperäinen ääninäyttelijä animessa on Mayumi Iizuka. Englanninkielisenä äänenä on toiminut sekä Rachael Lillis että erikoisjaksosta ""Mirage-pokémonien herra"" (eng. The Mastermind of Mirage Pokémon) eteenpäin Michele Knotz. Suomenkielisenä äänenä puolestaan on toiminut elokuvissa 1–4, 1. kaudella, 3. kauden jaksoissa 125–136, sekä 7., 8. ja 20. kauden vierailuesiintymisissä Kiti Kokkonen; lisäksi Mistyn äänenä on ollut 3. kauden alussa Outi Alanen, 3. kauden lopulla sekä 4. kaudella puolestaan Marjut Heikkinen ja 5. kaudella Pauliina Virta.


title: Misty (Pokémon)

text:
TV-ohjelma seuraa yleensä linjaa, jossa päähenkilö on Ash, ja hänen matkantekoaan ympäri maailmaa kuvataan. Misty on Cerulean Cityn salijohtaja ja hän käyttää vesityypin Pokémoneja. Misty lähtee Ashin kanssa matkustamaan ympäri Pokémonmaailmaa ja jättää salinjohtajan tittelin kolmelle isosiskolleen Daisylle, Lilylle ja Violetille. (Daisy tarkoittaa päivänkakkaraa, Lily liljaa ja Violet orvokkia). Hän käyttää keltaista hihatonta t-paitaa, sinisiä Denim-mikroshortseja ja shortsien kanssa punaisia nahkahenkseleitä. Hän pitää monista tyttöjen jutuista, mutta on poikamainen. Hänen sukunimensä mainittiin jakson nimessä (Cerulean Cityn lumpeenkukat). Hänellä on ongelma, että muut sisaret eivät välitä hänestä lainkaan, sillä on vain kolme sensaatiomaista siskoa. Kun Misty oli pieni, hän riiteli paljon Lilyn ja Violetin kanssa. Daisy oli näistä kolmesta Mistyn mielestä kivoin ja Daisy onkin yleensä se joka huolehtii Cerulean Cityn salista.
Misty on yleensä ystävällinen ja järkevä, mutta hän voi olla pahalla päällä. Hänestä tiedetään, että hänellä on huono asenne, huono arvostelukyky ja että hän on kärsimätön ja jääräpäinen. Jos Ash tai Brock jäävät katselemaan maisemia, niin Misty ottaa heitä korvasta kiinni. Misty ei pidä hyönteispokémoneista, porkkanoista eikä paprikoista. Misty haluaa olla maailman parhaimpia vesityypin Pokémonkouluttajia. Misty tapaa Ashin, Ashin varastaessa/lainatessa Mistyn pyörää. Pyörästä tuli myöhemmin ajokelvoton, sillä Ashin Pikachu kärvensi sen. Misty sanoo, että hän seuraa Ashia kunnes hän korvaa pyörän, tosin se oli luultavasti tekosyy. Myöhemmin Misty melkein unohtaa koko polkupyöräjutun. Mistylle ja Ashille syntyi usein toraa ja kinaa tuon tuostakin sarjan alkutaipaleella, mutta vähitellen sitä esiintyi harvemmin. Myöhemmillä tuotantokausilla Mistyn äkkipikainen ja temperamenttinen luonne ei myöskään ole enää yhtä näkyvä vaan hän on paljon rauhallisempi ja hillitympi.


title: Misty (Pokémon)

text:
Misty ihailee jääpokémonkouluttaja Loreleita. Hän on myös Sakuran hyvä ystävä, Sakura on nuori tyttö jonka isosiskot kiusasivat myös häntä nuorena.
Kun Ash päivittää Pokédexiä Johto-versioon, muna, joka on ollut Mistyn mukana pitkään, kuoriutuu ja munasta tulee Togepi. Togepi ottaa Mistyn äidikseen ja Misty suostuu pitämään sen. Togepista ja Mistystä tulee erottamattomat. Saatuaan Ashilta uuden pyörän Johto-liigan lopussa hän palaa Cerulean Cityn salijohtajaksi jatkamaan töitään ja siskot lähtevät matkalle. Misty keskittyy nyt päätoimisesti salijohtajan hommaan, mutta käy parin jakson ajan Hoennissa katsomassa Ashia. Pian Togepi kehittyy Togeticiksi ja Misty päättää vapauttaa sen. Ashin selvitettyä Hoenn-liigan, hän palaa Pallet Towniin, kotikaupunkiinsa. Siellä häntä odottavat Mistyn lisäksi May, Max ja Brock ja he kaikki haluavat liittyä Ashin joukkoon. Hän kulkee mukana kuitenkin vain kolme jaksoa, kunnes palaa takaisin salinjohtajaksi. Mistyn nykyisen ääninäyttelijättären mukaan Mistyn piti palata Pokémon Diamond ja Pearl -kautena, mutta näin ei kuitenkaan käynyt.


title: Misty (Pokémon)

text: Misty palaa väliaikaisesti sarjaan Pokémon-sarjan 20. kauden: Sun&Moon-sarjan 42. ja 43. jakson ajaksi Brockin kanssa. On paljastettu että Mistyn Gyarados kykenee megakehittymään ja että hän ottelee jaksojen aikana Brockin kanssa Ashia vastaan käyttäen Mega Gyaradosiaan.


title: Misty (Pokémon)

text:
Misty on mangassakin Cerulean Cityn vesityyppejä käyttävä salijohtaja. Hän ensiesiintyi kappaleessa "Gyarados Splashes In!", jossa Red pelasti Mistyn tämän villiintyneeltä Gyaradosilta nappaamalla sen (minkä ei oikeastaan olisi pitänyt onnistua, koska jo omistettua Pokémonia ei voi napata). Myöhemmin Red ja Misty yhdistivät voimansa Rakettiryhmää vastaan ja löytääkseen "Kuukiven" ("Moon Stone"). Tavoite saavutettiin kappaleessa "Raging Rhydon!".
Kuten kappaleessa "Suddenly Starmie" nähdään, Misty asuu suuressa kartanossa, jossa hänen peräänsä katsoivat lukuisat piiat katsoivat hänen peräänsä. Täällä hän voitti Redin saliottelussa ja opetti häntä muutaman päivän vahvistaakseen kumpaakin. Lopulta Red voitti Mistyn ja sai salimerkin.
Myöhemmin Red halusi Mistyn opettavan hänen Pokémoniaan käyttämään Surf -liikettä, mutta Redin havittelema HM (Hidden Machine) oli tuhottu, joten Misty vaihtaa Gyaraodsinsa Redin Krabbyyn. Redillä on Mistyn Gyarados yhä mukanaan näinäkin päivinä. Misty näyttää olevan ihastunut Rediin, mikä on selvästi nähtävissä myös animessa ja muissa mangoissa.
Myöhemmin Johtossa, toisen Rakettiryhmäkriisin aikana, Suicune valistee Mistyn kumppanikseen.


title: Misty (Pokémon)

text:
Misty esiintyy ensi kerran, kun hän on pyöräilemässä ja löytää Pikachun. Hän tapaa sen omistajan, ja kertoo tälle, miten vaikeaa on tulla Pokémon-kouluttajaksi. Pian he eroavat. He tapaavat myöhemmin samalla tavoin kuin animessakin; Ash tapaa Mistyn ja ottaa hänen polkupyöränsä paetessaan Spearow-parvea ja Fearowia. Myöhemmin pyörä aiheuttaa samanlaisia tunteita kuin animessakin.
Läpi sarjan Ash ja Misty vaeltavat yhdessä. Yhdessä vaiheessa Ash haastaa Mistyn Ceruleanin saliotteluun voitaakseen merkin ja saadakseen takaisin hatun, jonka Misty otti hänen päästään.


title: Beyond the Apocalypse

text: Beyond the Apocalypse on norjalaisen black metal -yhtyeen 1349:n toinen studioalbumi, joka julkaistiin vuonna 2004. Levystä on julkaistu muutamakin eri LP-versio, muun muassa 666 kappaleeseen rajoitettu tupla-LP, joka sisälsi Slayer-coverin "Haunting the Chapel".


title: Hevonen ja Madonna

text: Hevonen ja Madonna on suomalaisen Miljoonasade-yhtyeen seitsemäs studioalbumi. Se julkaistiin 15. maaliskuuta 1993.


title: Hevonen ja Madonna


title: Nidoran

text: Nidoran tarkoittaa seuraavia hahmoja:


title: Veden kemiallinen puhdistus

text: Veden kemiallisessa puhdistuksessa veteen liuenneet vesistöjen happea kuluttavat ravinteet muutetaan haitattomiksi yhdisteiksi. Kun näin tehdään, aineet joko painuvat pohjalle tai saostuvat vaahdoksi pinnalle, josta se voidaan ottaa pois. Fosforia poistetaan jätevedestä pääasiassa saostamalla sitä rauta- ja alumiiniyhdisteillä. Kemiallinen puhdistus toimii myös alhaisissa lämpötiloissa eikä se vaadi suuria allastilavuuksia.


title: Markku Juhola

text: Markku Tauno Antero Juhola (s. 2. marraskuuta 1947 Ylivieska) on entinen pikajuoksija ja kymmenottelija.


title: Markku Juhola

text: Juhola voitti kymmenottelun Suomen mestaruuden vuonna 1971. Hän taisteli arvokisamitalista samana vuonna Helsingissä järjestetyissä Euroopan mestaruuskilpailuissa mutta loukkaantumisen takia hän joutui tuolloin keskeyttämään kilpailun. Loukkantumisensa jälkeen Juhola siirtyi pikajuoksun pariin ja hän oli Münchenin olympialaisissa 1972 juoksemassa 4 × 100 metrin viestijuoksun Suomen ennätystä 39,30. Aika säilyi Suomen ennätyksenä vuoteen 2010 asti.


title: Markku Juhola

text: Juhola on toiminut liikunnanopettajana Tampereella Poliisiammattikorkeakoulussa.


title: Vieraalla maalla (albumi)

text: Vieraalla maalla on suomalaisen Miljoonasade-yhtyeen kahdeksas studioalbumi. Se julkaistiin 7. maaliskuuta 1994.


title: Vieraalla maalla (albumi)

text: Kaikki kappaleet sanoittanut Heikki Salo ja sovittanut Miljoonasade, ellei toisin mainittu.


title: Scottie Pippen

text: Scottie Maurice Pippen (s. 25. syyskuuta 1965 Hamburg, Arkansas) on yhdysvaltalainen aktiiviuransa lopettanut koripalloilija. Pippen on 203 cm pitkä ja painaa 104 kiloa. Pippen pelasi uransa suurimmaksi osaksi Chicago Bullsissa mutta myös Houston Rocketsissa 1998–1999 sekä Portland Trail Blazersissä 1999–2003. Chicago Bullsissa Pippen tuli tunnetuksi Michael Jordanin luotettavana "adjutanttina". Huippuvuosinaan moni piti häntä maailman parhaana yleispelaajana. Hänen uransa kesti 18 vuotta.


title: Scottie Pippen

text: Pippen pelasi Arkansas’n yliopistojoukkueessa.


title: Scottie Pippen

text: NBA:n vuoden 1987 varaustilaisuudessa Pippenin varasi viidennellä vuorolla Seattle SuperSonics. Bulls hankki samana päivänä Pippenin pelaajaoikeudet vaihdossa Olden Polyniceen ja muutamaan tulevien vuosien varausvuoroon: Bullsin manageri Jerry Krause kun oli huomannut yliopistollisen yleispelaajan kyvyt.


title: Scottie Pippen

text: Pippen oli 1990-luvun parhaita pelaajia Michael Jordanin ja Dennis Rodmanin tähdittämässä Chicagossa saavuttaen huomattavaa menestystä. Kun Chicagon unelmajoukkue hajosi 90-luvun lopussa, Pippen myytiin Rocketsiin ja jo puoli vuotta myöhemmin Trail Blazersiin, missä hän oli mukana taistelemassa vielä kerran NBA-mestaruudesta sitä kuitenkaan saavuttamatta. Vuonna 2003 hän yritti vielä uudestaan Bullsissa, mutta ikääntynyt Pippen ei ollut enää nuoruutensa vedossa ja vetäytyi kauden loputtua pelikentiltä.


title: Scottie Pippen

text: Pippen on 40:nä kaikkien aikojen pisteissä sekä neljäntenä riistoissa. Hänet rankattiin ensimmäiseksi 664:n kolmen pisteen heiton hallitsijaksi Chicago Bullsissa. Hänen yhden ottelun piste-ennätyksensä on 47 pistettä.


title: Scottie Pippen

text: Lopetettuaan uransa NBA:ssa Pippen toimi vähän aikaa Chicago Bullsin analysoijana. Hän on toiminut myös Los Angeles Lakersin apulaisvalmentajana.


title: Scottie Pippen

text: Pippen pelasi 4.–5. tammikuuta 2008 Torpan Poikien paidassa Korisliigassa näytösluontoisesti kaksi ottelua: Porvoon Tarmoa vastaan kotona ja Honkaa vastaan vieraissa.


title: Scottie Pippen

text: Pippen oli naimisissa Larsa Pippenin (o.s. Younan) kanssa 19 vuotta, mutta he erosivat lokakuussa 2016. Heillä on neljä yhteistä lasta, Sophia-niminen tyttö ja pojat Justin, Scottie Jr. ja Preston. Hänellä on lisäksi kolme muuta lasta, Antron, Sierra ja Taylor aiemmista avioliitoista ja suhteista.


title: Scottie Pippen

text: Pippen on tehnyt myös lastenkirjan Reach Higher (Kurkota korkeammalle), joka julkaistiin vuonna 1997. Hän harrastaa golfia ja veneilyä.


title: Puolikarhut

text: Puolikarhujen ("Procyonidae") heimoon kuuluu 18 lajia, jotka kaikki asuvat Amerikan lauhkeissa ja trooppisissa osissa. Niillä on pitkä ruumis ja ne ovat aktiivisia eläimiä, joiden otaksutaan sivuavan koirien ja karhujen evoluutiolinjaa. Puolikarhut ovat hyviä kiipeilijöitä ja viettävät suuren osan ajastaan puissa. Koiraat ovat naaraita suurempia, mutta muutoin molemmat sukupuolet ovat samannäköisiä.


title: Puolikarhut

text: Puolikarhuja ovat muun muassa:


title: Isabelle Brasseur

text: Isabelle Brasseur (s. 28. heinäkuuta 1970) on kanadalainen taitoluistelija.


title: Isabelle Brasseur

text: Hän aloitti luistelemisen Lloyd Eislerin kanssa vuonna 1987 ja he luistelivat yhdessä 17 vuotta. Olympialaisissa he saavuttivat pronssia Albertvillessä 1992 ja Lillehammerissa 1994. MM-kilpailuissa he voittivat kultaa vuonna 1993, hopeaa vuosina 1990, 1991 ja 1994 sekä pronssia vuonna 1992. He lopettivat uransa vuonna 1994.


title: Isabelle Brasseur

text: Brasseur on kirjoittanut kirjan "Brasseur & Eisler : To Catch a Dream" vuonna 1996 ja sille jatkoa "Brasseur & Eisler: The Professional Years".


title: Miikka Hast

text: Miikka Hast (s. 18. toukokuuta 1981 Nokia) on suomalainen entinen lumilautailija.


title: Miikka Hast

text: Hast edustaa Rukan Lumilautailijoita. Hän asuu Rovaniemellä. Hast on lautaillut maailmancupin kilpailuissa viisi kertaa palkintokorokkeelle. Hänet valittiin varamieheksi Torinon talviolympialaisiin.


title: Vinoutunut otos

text: Vinoutunut otos on tilastovirhe, jossa otos on tarpeeksi suuri, mutta ei edusta riittävän tasapuolisesti joukkoa, jota testataan. Vinoutuneen otoksen voi korjata, jos voidaan tehdä uusi testaus ja valita otos paremmin. Tehdyssä testauksessa vinoutuneen otoksen aiheuttamaa tilastovirhettä voidaan selittää tulosten analysoinnissa. Arpomalla osanottajat koe- ja verrokkiryhmiin voidaan välttää otoksen vinoumaa.Jos otoksesta puuttuu jokin väestönosa, ei ole keinoa laskea siitä koko väestöä edustavaa estimaattia. Jos jokin ryhmä on vain yli- tai aliedustettu, painottamalla sitä ryhmää otoksessa voidaan korjata tämä ongelma. Otoksen kaikki vinoumat eivät kuitenkaan välttämättä ole tutkijan tiedossa.


title: Vinoutunut otos

text: Jos esimerkiksi Suomessa on yhtä paljon miehiä ja naisia mutta tutkimukseen hakeutui 20 miestä ja 80 naista, voidaan antaa miehille paino 50/20 = 2,5 ja naisille 50/80 = 6,25.


title: Vinoutunut otos

text: Voi kuitenkin olla, että jokin muukin tekijä kuin sukupuoli vaikuttaa sekä tutkittavaan asiaan että siihen, ketkä tutkimukseen valikoituivat, eikä tätä virhettä välttämättä osata tunnistaa ja poistaa. Siksi olisi parempi arpoa koko väestöstä tutkimuksen osallistujat, jos se on mahdollista, tai tutkia muuten melko satunnaisesti valikoituneita koe- ja verrokkiryhmiä.


title: Vinoutunut otos

text: Tieteellisissä tutkimuksissa usein ihanteellinen keino poistaa otoksen vinouma on


title: Vinoutunut otos

text: Usein ei kuitenkaan ole mahdollista tai eettistä satunnaistaa vertailuryhmiä, esimerkiksi arpoa, ketkä pääsevät yliopistoon tai eduskuntaan ja ketkä eivät, tai ketkä altistetaan ydinpommille säteilyn vaikutusten tutkimiseksi. Tähän ratkaisu voi olla suunnilleen "yhtä hyvä kuin satunnainen" -koejärjestely (as good as random). Seuraavat koetyypit ovat parhaimmillaan tällaisia:


title: Luettelo Parman herttuoista

text: Parman herttuat hallitsivat Parman herttuakuntaa Italiassa vuosina 1545–1802 ja 1814–1860. Parman herttua oli myös Piacenzan herttua, lukuun ottamatta Ottavio Farnesen hallituskauden alkuvuosia (1549–1556) ja Napoleonin herttuoiden aikaa (1808–1814), jolloin titteleillä oli eri haltijat. Parman herttualle kuului useimmiten myös Guastallan herttuan arvo vuodesta 1735 – jolloin Pyhän saksalais-roomalaisen keisarikunnan keisari Kaarle VI valtasi Piacenzan Mantovalta – vuoteen 1847, jolloin alue luovutettiin Modenalle. Napoleonin herttuoiden aikana Piacenzan herttuattaren titteli oli Napoleonin sisaren Paulinen hallussa.


title: Luettelo Parman herttuoista

text: Nykyisin Parman herttuan arvo kuuluu Bourbon-suvulle, joka pitää hallussaan myös Espanjan kruunua. Siten Parman herttua on mukana Espanjan kruununperimysjärjestyksessä, vaikkakaan ei ensimmäisten joukossa; itse asiassa Parman nykyinen herttua Carlos Hugo tavoitteli Espanjan kruunua 1970-luvulla."Eivät hallinneet Parman tai Piacenzan aluetta, mutta heillä oli perinnöllinen arvonimi duché grand-fief."


title: Soini (täsmennyssivu)

text: Soini voi viitata seuraaviin:


title: Peltola (Turku)

text: Peltola on kaupunginosa Turun eteläosassa. Peltolassa sijaitsee siirtolapuutarha, Turun ammatti-instituutin Peltolan koulutalo ja Turun ammattikorkeakoulun sosiaali- ja terveysalan oppilaitos. Alue on pääosin omakotitaloaluetta, jolla on hieman teollisuutta. Vuonna 2007 alueen väkiluku oli 771. 14,27% alueen väkiluvusta oli alle 15-vuotiaita, kun taas 23,78% oli yli 65-vuotiaita. Alueen väestöstä 91,65 %:a puhuu suomea äidinkielenään ja 7,58 % ruotsia. Peltolan lähialueita ovat Koivula, Luolavuori ja Ilpoinen. Alueen pohjoisreunassa on Petreliuksen lähiö, joka jatkuu edelleen Luolavuoren puolelle.


title: Joulutarina

text: Joulutarina on suomalainen elokuva, joka kertoo tarinan Joulupukin lapsuudesta ja siitä, kuinka hänestä tuli Joulupukki. Suomen ensi-ilta oli 16. marraskuuta 2007.


title: Joulutarina

text: Elokuvan käsikirjoittaja on Marko Leino, joka oli aiemmin kirjoittanut muun muassa elokuvat "Vares" ja "Matti". Elokuva pohjautuu Juha Wuolijoen, Marko Leinon ja Aku Louhimiehen alkuperäistarinaan. Juha Wuolijoki toimi myös ohjaajana ja tuottajana. Elokuva on kuvattu suureksi osaksi Utsjoella. Studiokuvauksia kuvattiin helsinkiläisessä Studio Tähtitornissa.


title: Joulutarina

text: "Joulutarina" palasi elokuvateatterihin vielä uudestaan marraskuussa 2008. Elokuva ilmestyi DVD:lle 26. marraskuuta 2008.


title: Joulutarina

text:
Elokuva sijoittuu vuosisatojen takaiseen Lappiin, jossa Nikolas-poika jää orvoksi vanhempien ja pikkusisko Aadan hukuttua järveen. Sen jälkeen hän joutuu asumaan vuorotellen kylän perheissä aina vuoden kerrallaan, joulusta seuraavaan jouluun. Ensimmäisen vuoden aikana hän ystävystyy Eemeliin, josta tulee hänen paras ystävä. Nälkävuosien koittaessa hän jää Iisakki-nimisen erakon oppipojaksi, ja he alkavat yhdessä vaalia joululahjaperinnettä.
"Joulutarina" oli ylivoimaisesti vuoden 2007 katsotuin kotimainen elokuva. Viisi viikkoa ensiesityksensä jälkeen elokuva oli kerännyt lähes 220 000 katsojaa. Yhteensä "Joulutarina" on kerännyt jo yli 267 000 katsojaa.